Ειδική έκθεση αριθ. 9/2003

σχετικά με το σύστημα καθορισμού των ποσών της επιδότησης που καταβάλλεται για την εξαγωγή γεωργικών προϊόντων (επιστροφές κατά την εξαγωγή) συνοδευόμενη από τις απαντήσεις της Επιτροπής

(Υποβαλλόμενη δυνάμει του άρθρου 248 παράγραφος 4 δεύτερο εδάφιο της συνθήκης ΕΚ)

(2003/C 211/01)

ΠΕΡΙΕΧΟΜΕΝA

>ΘΕΣΗ ΠΙΝΑΚΑ>

ΠΙΝΑΚΑΣ ΣΥΝΤΟΜΟΓΡΑΦΙΩΝ

ΓΔ AGRI Γενική Διεύθυνση Γεωργία της Επιτροπής

ΚΟΑ Κοινή οργάνωση αγοράς

ΠΟΕ Παγκόσμιος Οργανισμός Εμπορίου

ΠΓΣ Πλήρες γάλα σε σκόνη

ΑΓΣ Αποκορυφωμένο γάλα σε σκόνη

FOB Free On Board

ΣΥΝΟΠΤΙΚΗ ΠΑΡΟΥΣΙΑΣΗ

I. Οι επιστροφές κατά την εξαγωγή είναι επιχορηγήσεις που καταβάλλονται στους εξαγωγείς με σκοπό να καταστεί δυνατή η εξαγωγή των γεωργικών προϊόντων στην παγκόσμια αγορά.

II. Η επιβάρυνση για τον κοινοτικό προϋπολογισμό είναι σημαντική: το 2000, οι σχετικές δαπάνες ανήλθαν σε 5,6 δισεκατομμύρια ευρώ και το 2001, σε 3,4 δισεκατομμύρια ευρώ.

III. Σκοπός του ελέγχου ήταν η αξιολόγηση της μεθόδου που εφαρμόζει η Επιτροπή για τον καθορισμό των ποσών των επιστροφών κατά την εξαγωγή. Επελέγησαν οι τέσσερεις πλέον σημαντικές ομάδες προϊόντων από την άποψη των επιστροφών κατά την εξαγωγή: κρέας και προϊόντα με βάση το κρέας, γάλα και γαλακτοκομικά προϊόντα, σιτηρά και ζάχαρη. Αυτές οι τέσσερεις ομάδες προϊόντων αντιστοιχούν σε περισσότερο από το 85 % των δαπανών για τις επιστροφές κατά την εξαγωγή.

IV. Η μεγιστοποίηση των εξαγωγών δεν αποτελεί γενικότερο στόχο. Γνώμονας της διαχείρισης της αγοράς που ασκεί η Επιτροπή είναι η επίτευξη σταθερότητας στην εσωτερική αγορά σε τέτοιο επίπεδο τιμών, ώστε να αποτρέπεται η υπαγωγή των προϊόντων στο σύστημα της παρέμβασης, το οποίο είναι δαπανηρότερο. Οι επιστροφές κατά την εξαγωγή αποτελούν ένα από τα μέσα για την επίτευξη αυτού του στόχου.

V. Μολονότι, γενικά, η Επιτροπή είχε στη διάθεσή της αρκετές πληροφορίες, αυτές δεν ήταν πάντοτε επίκαιρες, πλήρεις ή αντικειμενικές. Συχνά, η χρήση αυτών των στοιχείων και ο αντίκτυπός τους στα ποσά των επιστροφών που καθορίζονταν τελικά δεν ήταν σαφείς. Η Επιτροπή τονίζει ότι ο καθορισμός των ποσών των επιστροφών είναι αποτέλεσμα μιας περίπλοκης αξιολόγησης, δεν καθορίζει, ωστόσο, τις παραμέτρους της αγοράς που πρέπει να λαμβάνονται υπόψη για αυτή την αξιολόγηση.

VI. Όσον αφορά τον καθορισμό των ποσών, η Επιτροπή δεν διευκρίνιζε τις μεθόδους εργασίας της, ούτε εξηγούσε συστηματικά και με συνεκτικό τρόπο τα καθοριζόμενα ποσά. Οι έλεγχοι, από τους υπευθύνους διαχείρισης, στους οποίους γίνεται αναφορά στην απάντηση της Επιτροπής δεν βασίζονατν συστηματικά σε αποδεικτικά στοιχεία.

VII. Σκοπός των επιστροφών κατά την εξαγωγή είναι να γεφυρώνουν, στο μέτρο του αναγκαίου, τη διαφορά μεταξύ των ενδοκοινοτικών τιμών και αυτών που ισχύουν στην παγκόσμια αγορά. Για τα γαλακτοκομικά προϊόντα, τα σιτηρά και τη ζάχαρη, η Επιτροπή υπολογίζει αυτή τη διαφορά με βάση τις ενδεικτικές ή τις δημοσιευόμενες τρέχουσες τιμές. Δεν πράττει όμως το ίδιο για τα προϊόντα που προέρχονται από βόειο κρέας, δεδομένου ότι υποστηρίζει ότι δεν υπάρχουν τιμές οι οποίες να ισχύουν στην παγκόσμια αγορά. Στις περισσότερες περιπτώσεις, από τους υπολογισμούς της Επιτροπής συνάγεται ότι το ποσό της επιστροφής δεν υπερβαίνει την υπολογιζόμενη διαφορά. Εντούτοις, για σημαντικά διαστήματα που εξετάστηκαν κατά τον έλεγχο και για ορισμένα γαλακτοκομικά προϊόντα, οι εκτιμήσεις της Επιτροπής δείχνουν ότι η ενδοκοινοτική τιμή, μη συνυπολογιζόμενης της επιστροφής, ήταν χαμηλότερη από την τιμή που ίσχυε στην παγκόσμια αγορά.

ΤΙ ΕΙΝΑΙ ΟΙ ΕΠΙΣΤΡΟΦΕΣ ΚΑΤΑ ΤΗΝ ΕΞΑΓΩΓΗ ΚΑΙ ΠΩΣ ΚΑΘΟΡΙΖΟΝΤΑΙ ΤΑ ΣΧΕΤΙΚΑ ΠΟΣΑ;

1. Οι επιστροφές κατά την εξαγωγή είναι ποσά τα οποία καταβάλλονται στους εξαγωγείς γεωργικών προϊόντων προς χώρες εκτός ΕΕ. Σκοπός τους είναι κυρίως να καθιστούν δυνατή τη διάθεση των γεωργικών προϊόντων στις χώρες αυτές, αποζημιώνοντας τους εξαγωγείς για τη διαφορά μεταξύ των τιμών που ισχύουν στην ενδοκοινοτική αγορά και των χαμηλότερων τιμών που ισχύουν συνήθως στην παγκόσμια αγορά.

2. Οι δαπάνες για τις επιστροφές κατά την εξαγωγή μειώθηκαν μετά τις συμφωνίες με τον ΠΟΕ. Το μέλλον τους εξαρτάται από τις διεθνείς εμπορικές διαπραγματεύσεις. Το κόστος τους για τον κοινοτικό προϋπολογισμό εξακολουθεί να είναι σημαντικό: το 2000, οι σχετικές δαπάνες ανήλθαν σε 5,6 δισεκατομμύρια ευρώ και το 2001 σε 3,4 δισεκατομμύρια ευρώ.

Παράσταση 1

Κατανομή των επιστροφών κατά την εξαγωγή κατά ομάδα προϊόντων για το οικονομικός έτος 2001 του ΕΓΤΠΕ

>PIC FILE= "C_2003211EL.000401.TIF">

3. Το κόστος για τον προϋπολογισμό καθορίζεται από δύο παράγοντες: τον όγκο των εξαγόμενων προϊόντων και το ποσό της επιστροφής κατά την εξαγωγή για τα διάφορα προϊόντα, το οποίο καθορίζεται από την Επιτροπή. Η τελευταία ελέγχει τον όγκο των εξαγόμενων προϊόντων μέσω των αδειών εξαγωγής.

4. Το ποσό της επιστροφής για ορισμένα προϊόντα είναι υψηλό συγκρινόμενο με την τιμή που ισχύει στην παγκόσμια αγορά και, σε μερικές περιπτώσεις, ιδίως όσον αφορά τη ζάχαρη, την υπερβαίνει κατά πολύ. Στον πίνακα 1 γίνεται σύγκριση ενός δείγματος ποσών που υποβλήθηκαν σε έλεγχο με τις αντίστοιχες τιμές στην παγκόσμια αγορά.

Πίνακας 1

Σύγκριση των ποσών των επιστροφών με τις τιμές στην παγκόσμια αγορά

>ΘΕΣΗ ΠΙΝΑΚΑ>

Πηγή:

ΓΔ AGRI.

5. Τα υπεύθυνα για τις αγορές τμήματα της Γενικής Διεύθυνσης Γεωργία (ΓΔ AGRI) της Επιτροπής, τα οποία είναι οργανωμένα κατά ομάδες προϊόντων, είναι αρμόδια να προτείνουν το ποσό της επιστροφής κατά την εξαγωγή για κάθε επιλέξιμο προϊόν. Οι προτάσεις υποβάλλονται στην αντίστοιχη επιτροπή διαχείρισης (συγκροτούμενη από εκπροσώπους των κρατών μελών), η οποία πρέπει να ψηφίζει για κάθε πρόταση. Εάν η εν λόγω επιτροπή ψηφίσει κατά της πρότασης της Ευρωπαϊκής Επιτροπής με ειδική πλειοψηφία, κάτι που συμβαίνει σπάνια στην πράξη, η πρόταση παραπέμπεται στο Συμβούλιο. Διαφορετικά, η Επιτροπή εγκρίνει τα προτεινόμενα ποσά.

6. Σε ορισμένους τομείς προϊόντων (π.χ. βόειο κρέας και γαλακτοκομικά προϊόντα), το ποσό καθορίζεται περιοδικά από την Επιτροπή, χωρίς διαγωνισμό, με τη συχνότητα που ορίζει ο κανονισμός που διέπει την ΚΟΑ για το σχετικό προϊόν, ήτοι τουλάχιστον ανά τέσσερις εβδομάδες για τα γαλακτοκομικά προϊόντα και τουλάχιστον ανά τρίμηνο για το βόειο κρέας. Επιπλέον, η Επιτροπή μπορεί να τροποποιεί τα ποσά οποιαδήποτε στιγμή, όταν απρόβλεπτες συνθήκες επιβάλλουν την άμεση λήψη μέτρων. Σε άλλους τομείς προϊόντων (π.χ. σιτηρά και ζάχαρη), οι εξαγωγείς καλούνται να συμμετάσχουν σε διαγωνισμό για το ποσό της επιστροφής κατά την εξαγωγή και την ποσότητα που θα εξαχθεί στην καθοριζόμενη με τη διαδικασία αυτή τιμή. Η Επιτροπή αποφασίζει ένα ανώτατο όριο· εγκρίνεται κάθε προσφορά που προτείνει ποσό επιστροφής κατά την εξαγωγή κατώτερο από αυτό το όριο.

ΖΗΤΗΜΑΤΑ ΠΟΥ ΑΠΟΤΕΛΕΣΑΝ ΑΝΤΙΚΕΙΜΕΝΟ ΤΟΥ ΕΛΕΓΧΟΥ

7. Η παρούσα έκθεση εξετάζει τον τρόπο με τον οποίο η Επιτροπή διαχειρίζεται τον καθορισμό των ποσών των επιστροφών κατά την εξαγωγή. Επιχειρείται να δοθεί απάντηση, αφενός, στο βασικό ερώτημα:

- Καθορίζει η Επιτροπή το ποσό της επιστροφής κατά την εξαγωγή κατά τρόπο ορθολογικό, συνεκτικό και ορθό;

και, αφετέρου, στα ακόλουθα δευτερεύοντα ερωτήματα:

- Οι παράγοντες που λαμβάνονται υπόψη για τον καθορισμό του ποσού της επιστροφής είναι συναφείς και πλήρεις;

- Οι υποκείμενες πηγές στοιχείων είναι συναφείς, πλήρεις, αξιόπιστες, έγκυρες και ενημερωμένες;

8. Οι παρατηρήσεις της παρούσας έκθεσης βασίζονται στην αξιολόγηση των στόχων και των συστημάτων της Επιτροπής για τον καθορισμό των ποσών των επιστροφών, στην εξέταση των πρακτικών των συνεδριάσεων της επιτροπής διαχείρισης (ΕΔ), σε συζητήσεις με τους υπαλλήλους που είναι αρμόδιοι για τον καθορισμό των ποσών των επιστροφών κατά την εξαγωγή και σε αναλύσεις των εγγράφων τα οποία υπάρχουν στους φακέλους της Επιτροπής που αφορούν τον καθορισμό των εν λόγω ποσών. Δείγμα 38 ποσών, από τις σημαντικότερες ομάδες προϊόντων (σιτηρά, ζάχαρη, βόειο κρέας και γαλακτοκομικά προϊόντα), επελέγη για να υποβληθεί σε εμπεριστατωμένο έλεγχο. Τα σχετικά προϊόντα είναι τα εξής: μαλακός σίτος, λευκή ζάχαρη, βόειο κρέας, βούτυρο, αποκορυφωμένο γάλα σε σκόνη (ΑΓΣ) και τυρί. Η περίοδος αναφοράς για τον έλεγχο των συναλλαγών ήταν το διάστημα από την 1η Ιανουαρίου 1999 έως την 31η Ιουλίου 2001. Ο έλεγχος διενεργήθηκε μεταξύ Οκτωβρίου 2001 και Ιανουαρίου 2002. Οι λεπτομερείς διαπιστώσεις του ελέγχου κοινοποιήθηκαν στην Επιτροπή μεταξύ Δεκεμβρίου 2001 και Ιανουαρίου 2002.

9. Ο τελευταίος σχετικός έλεγχος του Συνεδρίου διενεργήθηκε το 1990(1). Τα κυριότερα συμπεράσματα αναφορικά με τον τρόπο καθορισμού των επιστροφών κατά την εξαγωγή ήταν ότι δεν τηρούνταν τεκμηρίωση σχετικά με τα γεγονότα, την εξέταση των γεγονότων από την Επιτροπή, τις αποφάσεις και τα αποτελέσματα και ότι, κατά συνέπεια, ήταν κυριολεκτικά αδύνατος τόσο ο ανεξάρτητος έλεγχος από τρίτους όσο και ο έλεγχος από τη διαχείριση.

Αποσπάσματα από την τελευταία σχετική έκθεση ελέγχου του Συνεδρίου του 1990:

- ... το σύνολο [της διαδικασίας καθορισμού των τιμών] υπόκειται στην κρίση ή στην ευχέρεια της Επιτροπής ... Αυτό δεν θα αποτελούσε κατ' ανάγκη θέμα ανησυχίας, αν τηρούνταν η κατάλληλη τεκμηρίωση σχετικά με τα γεγονότα, την εξέταση των γεγονότων από την Επιτροπή, τις αποφάσεις και τα αποτελέσματα.

- Εντούτοις, αυτό δεν συμβαίνει και οι συνέπειες είναι σοβαρές για τη διεξαγωγή ανεξάρτητου ελέγχου από τρίτους και για τη διαχείριση.

- Το Συνέδριο δεν μπόρεσε να συγκεντρώσει, από τα έγγραφα που τηρούνταν στην Επιτροπή, τίποτε παραπάνω από τις αναγκαίες πληροφορίες για την πλέον στοιχειώδη εκτίμηση πολλών πλευρών των επιχορηγήσεων κατά την εξαγωγή.

- ... δεν είναι σαφές με ποιο τρόπο μπορεί να λειτουργήσει ορθά η διαχείριση και πώς μπορούν οι διάφορες επιτροπές διαχείρισης να ασκήσουν αποτελεσματικό έλεγχο στην Επιτροπή.

- Στις απαντήσεις της η Επιτροπή έκρινε ότι για τις σημαντικές αποφάσεις υπήρχε επαρκής τεκμηρίωση και δεν συμφώνησε ότι δεν ήταν σαφές με ποιο τρόπο μπορούσε να λειτουργήσει ορθά η διαχείριση.

10. Η Επιτροπή Ελέγχου του Προϋπολογισμού του Ευρωπαϊκού Κοινοβουλίου, στην έκθεσή της σχετικά με την ειδική έκθεση του Συνεδρίου, κατέληγε: "Η εσωτερική διαδικασία που εφαρμόζεται από την Επιτροπή για τη λήψη των αποφάσεών της πρέπει, ενόψει της υποχρέωσης δημόσιας λογοδοσίας, να είναι εγγράφως τεκμηριωμένη έτσι ώστε να μπορεί ανά πάσα στιγμή να εξεταστεί από τις αρμόδιες για τον έλεγχο αρχές"(2).

ΤΑ ΠΟΣΑ ΜΠΟΡΟΥΝ ΝΑ ΑΝΤΙΣΤΑΘΜΙΖΟΥΝ ΤΗ ΔΙΑΦΟΡΑ ΜΕΤΑΞΥ ΤΗΣ ΤΙΜΗΣ ΣΤΗΝ ΠΑΓΚΟΣΜΙΑ ΑΓΟΡΑ ΚΑΙ ΑΥΤΗΣ ΠΟΥ ΙΣΧΥΕΙ ΣΤΗΝ ΕΕ ΣΤΟ ΒΑΘΜΟ ΠΟΥ ΕΙΝΑΙ ΑΝΑΓΚΑΙΟΣ ΓΙΑ ΤΗ ΔΙΕΥΚΟΛΥΝΣΗ ΤΩΝ ΕΞΑΓΩΓΩΝ

11. Οι κανονισμοί για την οργάνωση της αγοράς για τις διάφορες ομάδες προϊόντων(3) ορίζουν ότι διάφορα προϊόντα μπορούν να τυγχάνουν ενισχύσεων που καταβάλλονται ως επιστροφές κατά την εξαγωγή βάσει της διαφοράς μεταξύ της τιμής του προϊόντος στην εσωτερική αγορά της ΕΕ και της τιμής στην παγκόσμια αγορά, στο βαθμό που είναι αναγκαίος για να καθίσταται δυνατή η εξαγωγή τους. Οι παράγοντες που πρέπει να λαμβάνονται υπόψη κατά τον καθορισμό των επιστροφών, εντός του ανωτέρω ορίου, είναι η διαφορά των τιμών, η σταθερότητα στην εσωτερική αγορά, οι περιορισμοί που επιβάλλει ο ΠΟΕ, οι μελλοντικές τάσεις στην αγορά και η οικονομική πτυχή των εξαγωγών.

Η ΠΡΟΣΕΓΓΙΣΗ ΤΗΣ ΕΠΙΤΡΟΠΗΣ ΓΙΑ ΤΗ ΔΙΑΧΕΙΡΙΣΗ ΤΗΣ ΑΓΟΡΑΣ

12. Όσον αφορά τη διαχείριση της αγοράς, κύριος στόχος της Επιτροπής είναι η επίτευξη σταθερότητας στην εσωτερική αγορά σε τέτοιο επίπεδο τιμών, ώστε να αποτρέπεται η υπαγωγή των προϊόντων στο καθεστώς της παρέμβασης το οποίο είναι δαπανηρότερο. Οι επιστροφές κατά την εξαγωγή θεωρούνται ως ένα από τα μέσα για την επίτευξη αυτού του στόχου. Η μεγιστοποίηση των εξαγωγών δεν αποτελεί ρητά στόχο της διαχείρισης της αγοράς.

13. Μολονότι τα τμήματα που είναι αρμόδια για τις διάφορες αγορές καταλήγουν σε ανάλογες ρυθμιστικές εκτιμήσεις, οι οποίες πρέπει να λαμβάνονται υπόψη κατά τον καθορισμό των τιμών των επιστροφών κατά την εξαγωγή, στην πράξη υπάρχουν σημαντικές αποκλίσεις, οι οποίες συχνά αντικατοπτρίζουν τη φύση των διαφόρων αγορών και αναλύονται στις κατωτέρω αιτιολογικές σκέψεις 19 έως 38. Ορισμένα τμήματα καθορίζουν τα σχετικά ποσά μέσω διαγωνισμών, ενώ άλλα άμεσα. Η συχνότητα μεταβολής των τιμών ποικίλλει ανάλογα με τον τομέα της αγοράς, κυμαινόμενη από κάθε εβδομάδα έως κάθε τρίμηνο. Τόσο τα σιτηρά όσο και η ζάχαρη είναι ετήσιες καλλιέργειες για τις οποίες οι τιμές που ισχύουν στην παγκόσμια αγορά διατίθενται άμεσα σε ημερήσια βάση. Ωστόσο, το τμήμα για τα σιτηρά πραγματοποιεί τους υπολογισμούς του βάσει των τιμών τοις μετρητοίς και το τμήμα που είναι αρμόδιο για τη ζάχαρη χρησιμοποιεί προθεσμιακές τιμές. Ενώ το τμήμα για τα σιτηρά χρησιμοποιεί ενδοκοινοτική τιμή που βασίζεται σε πληροφορίες προερχόμενες από εμπορικές πηγές, για τον ίδιο σκοπό το τμήμα για τη ζάχαρη χρησιμοποιεί την τιμή παρέμβασης. Μόνο το τμήμα που είναι αρμόδιο για το βόειο κρέας εφαρμόζει σύστημα επαλήθευσης των ενδοκοινοτικών τιμών επί τόπου. Σε αντίθεση με το τελευταίο, τα τμήματα για το γάλα, τα σιτηρά και τη ζάχαρη υπολογίζουν τη διαφορά μεταξύ των ενδεικτικών κοινοτικών τιμών και των τιμών στην παγκόσμια αγορά. Ενδεχομένως να υπάρχουν σοβαροί λόγοι για αυτές τις αποκλίσεις, δεν υπάρχουν όμως στοιχεία που να αποδεικνύουν ότι πρόσφατα πραγματοποιήθηκε ανάλυση των σχετικών λόγων από τους υπευθύνους.

ΔΙΑΘΕΣΙΜΕΣ ΠΛΗΡΟΦΟΡΙΕΣ

14. Η Επιτροπή, όταν καθορίζει τα ποσά των επιστροφών κατά την εξαγωγή, δρα ως οικονομικός παράγοντας σε αγορές όπου άλλοι εμπορικοί φορείς επιδιώκουν διαρκώς να εκμεταλλεύονται τις εξελίξεις της αγοράς. Η ΕΕ έχει συμφέρον να μεριμνά για μια τακτική παρουσία στις παγκόσμιες αγορές, αποτρέποντας έναν περιορισμένο αριθμό σημαντικών οικονομικών παραγόντων να της αποσπάσει το δικό της μερίδιο αγοράς. Για το σκοπό αυτό, η Επιτροπή χρειάζεται να βρίσκεται σε στενή επαφή με τον εμπορικό χώρο και να έχει άμεση πρόσβαση σε ενημερωμένες πληροφορίες.

15. Η Επιτροπή, προκειμένου να επιτυγχάνει τους στόχους της συμμορφούμενη συγχρόνως με την κανονιστική διάταξη ότι οι επιστροφές πρέπει να καθορίζονται στον αναγκαίο βαθμό και εντός του πλαισίου της διαφοράς μεταξύ των τιμών στην παγκόσμια αγορά και στην ΕΕ, πρέπει να διαθέτει πληροφορίες σχετικά, αφενός, με τις τιμές στην παγκόσμια αγορά και εντός της ΕΕ και, αφετέρου, με τη ροή των εξαγωγών. Οι δεύτερες είναι άμεσα διαθέσιμες σε όλα τα τμήματα αγορών, δεδομένου ότι τα στοιχεία σχετικά με την αιτήσεις αδειών εξαγωγής πρέπει να κοινοποιούνται στην Επιτροπή δύο φορές την εβδομάδα (καθημερινά για τα γαλακτοκομικά προϊόντα). Τα στοιχεία που αφορούν τις τιμές, και ιδίως αυτά που αναφέρονται στις τιμές που ισχύουν στην παγκόσμια αγορά, είναι δυσκολότερο να συγκεντρωθούν. Όπως περιγράφεται στα σημεία που ακολουθούν, για τις περισσότερες από αυτές τις πληροφορίες, η Επιτροπή είναι αναγκασμένη να βασίζεται σε διάφορες πληροφορίες που προέρχονται από τους επαγγελματίες του τομέα καθώς και από δημοσιεύματα εμπορικού περιεχομένου. Αυτό σημαίνει κατ ανάγκη ότι δεν είναι εύκολο για την Επιτροπή να παρακολουθεί κατά πόσο το ποσό της επιστροφής βρίσκεται εντός του ορίου της διαφοράς μεταξύ των κοινοτικών τιμών και αυτών που ισχύουν στην παγκόσμια αγορά, ιδίως στους τομείς του βοείου κρέατος και των γαλακτοκομικών προϊόντων.

16. Η φύση και οι πηγές των δεδομένων που αφορούν τις τιμές στην παγκόσμια αγορά ποικίλλουν ανάλογα με τον τομέα της αγοράς. Όσον αφορά τα σιτηρά, οι τιμές κοινοποιούνται σε εκούσια βάση από τους εμπόρους, τις εμπορικές ενώσεις και τον Τύπο· για τη ζάχαρη, η τιμή είναι αυτή που αναφέρεται στο LIFFE (London International Financial Futures and Options Exchange)· ως προς τα βασικά γαλακτοκομικά προϊόντα, μια σειρά καταστάσεων με τις τιμές στην παγκόσμια αγορά διατίθεται από πηγές όπως το Υπουργείο Γεωργίας των ΗΠΑ (US Department of Agriculture - USDA)· τέλος, για το βόειο κρέας, μολονότι δεν υπάρχουν τιμές αναφοράς σε παγκόσμιο επίπεδο, υπάρχουν πληροφορίες σχετικά με τις ΗΠΑ και την Ωκεανία (Αυστραλία και Νέα Ζηλανδία), αλλά όχι σχετικά με τους κύριους ανταγωνιστές της ΕΕ (Νότια Αμερική και Ινδία).

17. Ομοίως, η φύση και οι πηγές των δεδομένων σχετικά με τις τιμές που ισχύουν εντός της ΕΕ ποικίλλουν ανάλογα με τον τομέα της αγοράς. Οι τιμές για το βόειο κρέας και τα γαλακτοκομικά προϊόντα κοινοποιούνται εβδομαδιαίως από τα κράτη μέλη. Ωστόσο, ενώ οι τιμές για το βόειο κρέας υποβάλλονται σε επιτόπια περιοδική επαλήθευση από την Επιτροπή, οι τιμές των γαλακτοκομικών προϊόντων υπόκεινται μόνο σε ελέγχους της ευλογοφάνειάς τους, οι οποίοι διενεργούνται στην Επιτροπή. Δεδομένου ότι ορισμένα κράτη μέλη δεν κοινοποιούν καθόλου τιμές και άλλα τις κοινοποιούν καθυστερημένα, οι διαθέσιμες πληροφορίες σχετικά με τα γαλακτοκομικά προϊόντα είναι επίσης ελλιπείς και μη ενημερωμένες. Οι κοινοποιούμενες τιμές τόσο για το βόειο κρέας όσο και για τα γαλακτοκομικά προϊόντα ποικίλλουν σημαντικά μεταξύ των κρατών μελών για το ίδιο προϊόν, γεγονός το οποίο δυσχεραίνει το έργο του υπολογισμού της ενδεικτικής, θεωρητικής διαφοράς μεταξύ των κοινοτικών τιμών και αυτών που ισχύουν στην παγκόσμια αγορά (βλέπε πίνακα 2). Δεν υπάρχουν κατευθυντήριες γραμμές σχετικά με τον τρόπο με τον οποίο πρέπει να υπολογίζεται, από τα βασικά στοιχεία, η ενδοκοινοτική τιμή που χρησιμοποιείται για τον καθορισμό του ποσού της επιστροφής (βλέπε αιτιολογική σκέψη 23).

18. Στον τομέα των σιτηρών, για τον υπολογισμό της ενδοκοινοτικής τιμής, η Επιτροπή βασίζεται στους επαγγελματίες του τομέα, σε δημοσιεύματα εμπορικού περιεχομένου και σε στοιχεία της αγοράς, όπως ακριβώς πράττει και όσον αφορά τις τιμές στην παγκόσμια αγορά. Η ενδοκοινοτική τιμή για τη ζάχαρη είναι η τιμή αγοράς στο πλαίσιο του καθεστώτος παρέμβασης, η οποία παραμένει αμετάβλητη τα πέντε τελευταία έτη.

Πίνακας 2

Μέσες ετήσιες τιμές που κοινοποιήθηκαν στην Επιτροπή το 2000 από τα κράτη μέλη

>ΘΕΣΗ ΠΙΝΑΚΑ>

Πηγή:

Γεωργικές αγορές 5/2001 (έγγραφο ΓΔ AGRI).

ΠΕΡΙΟΔΙΚΟΣ ΚΑΘΟΡΙΣΜΟΣ ΤΩΝ ΠΟΣΩΝ ΤΩΝ ΕΠΙΣΤΡΟΦΩΝ

Βόειο κρέας

Χαρακτηριστικά της αγοράς

19. Τα τελευταία χρόνια στην Ευρώπη, ο τομέας του βοείου κρέατος επλήγη από σειρά κρίσεων: τη νομισματική κρίση στη Ρωσία το 1998, το πρόβλημα με τη διοξίνη το 1999, τη σπογγώδη εγκεφαλοπάθεια των βοοειδών (ΣΕΒ) το 2000 και τον αφθώδη πυρετό το 2001. Κατά συνέπεια, δεν υπήρχε κατάσταση ομαλότητας στην αγορά. Οι κύριοι εξαγωγικοί προορισμοί είναι οι λιγότερο εύπορες χώρες (η Ρωσία απορροφά περίπου το 80 %). Τα ποσά για τα περισσότερα προϊόντα που προέρχονται από βόειο κρέας προκύπτουν

>PIC FILE= "C_2003211EL.000701.TIF">

από τα ποσά που ορίζονται για τα σφάγια. Οι εξαγωγές βοείου κρέατος υπόκεινται στις ποσοστώσεις του ΠΟΕ, αλλά στην παρούσα κατάσταση αυτό δεν θέτει περιορισμούς στις συναλλαγές.(4)

Καθορισμός του ποσού της επιστροφής

20. Μολονότι η διαφάνεια προς τους τρίτους των μεθόδων καθορισμού των ποσών της επιστροφής θα μπορούσε να είναι αντιπαραγωγική, δεδομένου ότι υπάρχει το ενδεχόμενο ορισμένοι οικονομικοί παράγοντες να εκμεταλλευθούν το γεγονός αυτό προκειμένου να προκαταλάβουν ή και να χειρίζονται δολίως τις αποφάσεις της Επιτροπής, η διαφάνεια αυτή είναι αναγκαίο να υπάρχει προς τους υπευθύνους διαχείρισης της Επιτροπής. Εντούτοις, η σχέση μεταξύ των διαθέσιμων πληροφοριών (ποσότητες για τις οποίες ζητείται ο προκαθορισμός του ποσού της επιστροφής, ενδοκοινοτική τιμή για το βόειο κρέας βασιζόμενη στην ιρλανδική τιμή) και του τελικού ύψους του καθοριζόμενου ποσού της επιστροφής δεν είναι σαφής. Δεν υπάρχουν κατευθυντήριες γραμμές σχετικά με το ποιες μεταβολές στην κατάσταση της αγοράς θα δικαιολογούσαν μεταβολή των ποσών της επιστροφής (π.χ., ύψος τιμών στην εσωτερική αγορά, αποθέματα, συναλλαγματικές ισοτιμίες, κ.λπ.). Όταν διενεργείται αναπροσαρμογή των ποσών της επιστροφής, τόσο η επιλογή των σχετικών προϊόντων, όσο και ο βαθμός της αναπροσαρμογής δεν εξηγούνται ούτε αιτιολογούνται συστηματικά και με σαφήνεια. Η Επιτροπή δηλώνει ότι δεν είναι σε θέση να υπολογίζει τη διαφορά μεταξύ των τιμών στην παγκόσμια αγορά και των ενδοκοινοτικών για το λόγο ότι δεν είναι διαθέσιμες οι τιμές που ισχύουν στην παγκόσμια αγορά και, ως εκ τούτου, της είναι δύσκολο να παρακολουθεί ποιο είναι το κατάλληλο ύψος του ποσού της επιστροφής. Οι δαπάνες για τις επιστροφές κατά την εξαγωγή έχουν μειωθεί σημαντικά, ιδίως λόγω του αντίκτυπου του προγράμματος δράσης 2000 στις ενδοκοινοτικές τιμές και της ανάγκης συμμόρφωσης με τις δεσμεύσεις της ΕΕ στο πλαίσιο της συμφωνίας για την ίδρυση του Παγκόσμιου Οργανισμού Εμπορίου.

21. Η αποτελεσματικότητα ενός συγκεκριμένου ποσού κρίνεται εκ των υστέρων με τη συνεχή παρακολούθηση του αριθμού των αιτήσεων αδειών. Ωστόσο, στους σχετικούς φακέλους δεν υπάρχουν επεξηγηματικές σημειώσεις αναφορικά με τέτοιου είδους δράση, με συνέπεια να μην είναι σαφές σε ποια ακριβώς βάση στηρίζονται ο έλεγχος που ασκούν οι υπεύθυνοι διαχείρισης καθώς και ο λογιστικός έλεγχος.

Γάλα και γαλακτοκομικά προϊόντα

Χαρακτηριστικά της αγοράς

22. Η αγορά των γαλακτοκομικών προϊόντων καλύπτει μεγάλο αριθμό διαφορετικών προϊόντων. Περίπου 400 από αυτά συγκαταλέγονται στην κατηγορία αυτών που πληρούν τα κριτήρια των επιστροφών κατά την εξαγωγή. Το βούτυρο, το ΑΓΣ και το τυρί αντιπροσωπεύουν περισσότερο από το 50 % των γαλακτοκομικών προϊόντων που εξάγονται με την καταβολή επιστροφής. Τα ποσά για το βούτυρο, το πλήρες γάλα σε σκόνη (ΠΓΣ) και το ΑΓΣ καθορίζονται ξεχωριστά. Τα ποσά για τα περισσότερα είδη τυριών βασίζονται στο αντίστοιχο ποσό για το edam. Η εξαγωγική αγορά για τα γαλακτοκομικά προϊόντα επλήγη από τις ίδιες κρίσεις που έπληξαν την αγορά του βοείου κρέατος.

>PIC FILE= "C_2003211EL.000801.TIF">

Καθορισμός του ποσού της επιστροφής

23. Σε αντίθεση με το τμήμα που είναι αρμόδιο για το βόειο κρέας, το τμήμα για τα γαλακτοκομικά προϊόντα υπολογίζει τη διαφορά μεταξύ των ενδοκοινοτικών τιμών και αυτών που ισχύουν στην παγκόσμια αγορά και τη συγκρίνει με το ποσό της επιστροφής κατά την εξαγωγή σε εβδομαδιαία βάση. Η τιμή που ισχύει στην ΕΕ δεν είναι ο σταθμισμένος μέσος όρος των τιμών της αγοράς που κοινοποιούν όλα τα κράτη μέλη, αλλά ο αριθμητικός μέσος όρος των τιμών που κοινοποιούν ορισμένα κράτη μέλη, τα οποία έχουν επιλεγεί για λόγους αντιπροσωπευτικότητας και επικαιρότητας των στοιχείων σχετικά με τις τιμές για συγκεκριμένο προϊόν (για παράδειγμα, οι τιμές στη Γερμανία και στις Κάτω Χώρες για το βούτυρο). Με εξαίρεση το βούτυρο, τα κράτη μέλη δεν διαθέτουν καμία οδηγία η οποία να καθορίζει κατά πόσο παράγοντες, όπως τα έξοδα μεταφοράς, πρέπει να συνυπολογίζονται ή όχι.

24. Η κύρια πηγή δεδομένων που χρησιμοποιεί η Επιτροπή όσον αφορά τις τιμές που ισχύουν στην παγκόσμια αγορά(5) παρέχει δύο τιμές ανά περιφέρεια, μία χαμηλή και μία υψηλή. Χρησιμοποιείται συστηματικά η χαμηλότερη τιμή, με αποτέλεσμα την αύξηση της υπολογιζόμενης διαφοράς των τιμών (ήτοι του θεωρητικού ποσού της επιστροφής).

25. Μολονότι η Επιτροπή παρακολουθεί την εξέλιξη της διαφοράς των τιμών, όπως προαναφέρθηκε, δεν υπάρχει άμεση σχέση μεταξύ αυτών των υπολογισμών και του καθοριζόμενου ποσού της επιστροφής. Από τους φακέλους δεν προκύπτει με σαφήνεια ποιοι από τους άλλους παράγοντες που αναφέρονται στο σημείο 11 λαμβάνονται υπόψη για τον καθορισμό του ποσού της επιστροφής ή πώς γίνεται αυτό. Δεν υπάρχουν επεξηγήσεις για τις διαφορές μεταξύ του υπολογιζόμενου θεωρητικού ποσού και εκείνου που προτείνεται στην πράξη.

26. Σύμφωνα με τις αναλύσεις των στοιχείων σχετικά με τις ενδεικτικές τιμές για το διάστημα που καλύπτεται από τον παρόντα έλεγχο, στις οποίες προέβη η Επιτροπή, τις περισσότερες φορές τα ποσά των επιστροφών που καθορίστηκαν κυμαίνονταν εντός του ορίου της εκτιμώμενης από την Επιτροπή διαφοράς μεταξύ των ενδοκοινοτικών τιμών και των τιμών που ισχύουν στην παγκόσμια αγορά. Ωστόσο, σε σημαντικό αριθμό περιπτώσεων, για ορισμένα προϊόντα, αυτές οι εκτιμήσεις υποδήλωναν ότι η ενδοκοινοτική τιμή, μετά την αφαίρεση των επιστροφών, ήταν χαμηλότερη από την τιμή στην παγκόσμια αγορά. Η Επιτροπή το δικαιολογεί με αναφορά στις συνθήκες που επικρατούν στις αντίστοιχες αγορές των τρίτων χωρών. Για παράδειγμα:

α) Στο διάστημα από 14 Φεβρουαρίου έως 21 Μαΐου 2001, η θεωρητική ενδοκοινοτική τιμή για το ΑΓΣ, μετά την αφαίρεση της επιστροφής, κυμάνθηκε μεταξύ 17 και 143 ευρώ ανά τόνο χαμηλότερα από την αντίστοιχη τιμή στην παγκόσμια αγορά.

Παράσταση 2

Σύγκριση των θεωρητικών ενδοκοινοτικών τιμών και αυτών στην παγκόσμια αγορά για το ΑΓΣ

>PIC FILE= "C_2003211EL.000802.TIF">

β) Στο διάστημα από 28 Μαρτίου έως 12 Ιουλίου 2001, η θεωρητική ενδοκοινοτική τιμή για το ΠΓΣ, μετά την αφαίρεση της επιστροφής, παρέμεινε σε χαμηλότερα επίπεδα σε σύγκριση με την τιμή στην παγκόσμια αγορά, κυμαινόμενη μεταξύ 22 και 240 ευρώ ανά τόνο.

Παράσταση 3

Σύγκριση των θεωρητικών ενδοκοινοτικών τιμών και αυτών στην παγκόσμια αγορά για το ΠΓΣ

>PIC FILE= "C_2003211EL.000901.TIF">

Η μέθοδος καθορισμού των ποσών της επιστροφής για το τυρί είναι πολύπλοκη, δεν εφαρμόζεται με συνέπεια και δεν έχει εκσυγχρονιστεί

27. Δεν υπάρχει λογική συνάφεια μεταξύ των ποσών της επιστροφής και των τιμών της αγοράς. Το 1997, η Επιτροπή υπολόγισε τα θεωρητικά ποσά των επιστροφών κατά την εξαγωγή για τα περισσότερα είδη τυριού, βάσει των αντίστοιχων ποσοτήτων λιπαρών ουσιών γάλακτος και ΑΓΣ που χρησιμοποιούνται για την παρασκευή τους και των ποσών που ίσχυαν για τα προϊόντα αυτά εκείνη την εποχή. Το σημαντικότερο είδος τυριού που χρησιμοποιήθηκε ως τυρί αναφοράς για τον υπολογισμό ήταν το edam· από τον υπολογισμό αυτό προέκυψαν τα θεωρητικά ποσά για τα περισσότερα άλλα είδη τυριού. Ωστόσο, επειδή το θεωρητικό ποσό που προέκυπτε για το edam θεωρήθηκε υπερβολικά υψηλό σε σύγκριση με το ισχύον, διατηρήθηκε το τελευταίο και υπολογίστηκε πόσο μέρος του ποσού αυτού προερχόταν από το λίπος (βούτυρο) και πόσο από την ξηρά ουσία (ΑΓΣ). Τα θεωρητικά ποσά για όλα τα άλλα είδη τυριού προέκυψαν από αυτό το διορθωμένο υπολογισμό για το edam. Παρ όλα αυτά, τα θεωρητικά αυτά ποσά δεν εφαρμόστηκαν με συνέπεια. Σε μερικές περιπτώσεις εφαρμόστηκε το υπολογισθέν ποσό, σε άλλες το ισχύον και, για ορισμένα είδη τυριού, το ποσό αυξήθηκε επιπλέον κατά 10, 15 ή 20 %. Αυτές οι προσαυξήσεις καταργήθηκαν το 1998.

>PIC FILE= "C_2003211EL.000902.TIF">

28. Κατά συνέπεια, τίθεται υπό αμφισβήτηση η πρακτική χρησιμότητα πολλών από αυτούς τους λεπτομερείς υπολογισμούς. Από τα αρχικά θεωρητικά ποσά δεν εφαρμόστηκε κανένα, ενώ από τα διορθωμένα εφαρμόστηκαν λιγότερα από τα μισά. Επίσης, οι μεταγενέστερες μεταβολές των ποσών για το βούτυρο και το ΑΓΣ δεν αντικατοπτρίζονταν στα ποσά που καθορίστηκαν για τα διάφορα είδη τυριού.

ΠΟΣΑ ΕΠΙΣΤΡΟΦΗΣ ΠΟΥ ΚΑΘΟΡΙΖΟΝΤΑΙ ΜΕ ΔΙΑΓΩΝΙΣΜΟ

Σιτηρά

Χαρακτηριστικά της αγοράς

29. Το μεγαλύτερο χρηματιστήριο σιτηρών για το μαλακό σίτο βρίσκεται στο Σικάγο των ΗΠΑ. Οι τιμές που δημοσιεύονται σε αυτό το χρηματιστήριο θεωρούνται ως οι πλέον αντιπροσωπευτικές (παγκοσμίως) και χρησιμοποιούνται, συνήθως, για προθεσμιακές αγοραπωλησίες (συμβάσεις που θα εκτελεσθούν σε συγκεκριμένο χρόνο στο μέλλον). Υπάρχουν πολλές ποιότητες (και ως εκ τούτου τιμές) μαλακού σίτου, από τον υψηλής ποιότητας αρτοποιήσιμο σίτο έως τον χαμηλής ποιότητας κτηνοτροφικό σίτο. Δεν υπάρχει κανένα παγκόσμιο, ούτε και ευρωπαϊκό, σύστημα κατάταξης για το σίτο· κάθε χώρα έχει το δικό της σύστημα, γεγονός που καθιστά αδύνατη την άμεση σύγκριση σίτων διαφορετικής προέλευσης.

>PIC FILE= "C_2003211EL.000903.TIF">

Καθορισμός του ποσού της επιστροφής

30. Όσον αφορά το σίτο, καθορίζεται ένα ανώτατο ποσό επιστροφής με διαγωνισμό. Η διαδικασία καθορισμού του ποσού είναι ασαφής από πολλές απόψεις:

>PIC FILE= "C_2003211EL.001001.TIF">

α) Υπάρχουν πολλές ποιότητες μαλακού σίτου, οι σχετικές τιμές των οποίων υποτίθεται ότι αντικατοπτρίζουν τις διαφορές στην ποιότητα και στη ζήτηση. Η επιστροφή υπολογίζεται, κατά κανόνα, βάσει της διαφοράς μεταξύ των ενδοκοινοτικών τιμών για τη γαλλική κατηγορία "tout νenant" και του εγγύτερου, μη κοινοτικού, αντίστοιχου τύπου σίτου, του "American Soft Red Winter 2 (SRW2)". Ωστόσο, σε πέντε από τις έξι περιπτώσεις που υποβλήθηκαν σε έλεγχο, η Επιτροπή εμμένει στην άποψη ότι χρησιμοποιήθηκαν καλύτερες ποιότητες σίτου από τον τύπο "tout νenant" διότι, στις συγκεκριμένες περιπτώσεις, ήταν εγγύτερες στην ποιότητα του SRW2.

β) Η Επιτροπή ισχυρίζεται ότι προς τις χώρες της Αφρικής, της Καραϊβικής και του Ειρηνικού (ΑΚΕ) εξάγεται συνήθως σίτος υψηλής ποιότητας. Για τον υπολογισμό των ποσών της επιστροφής, η Επιτροπή συγκρίνει την τιμή του υψηλής ποιότητας (αρτοποιήσιμου) κοινοτικού σίτου με αυτήν για την αμερικανική κατηγορία SRW2, αντί να χρησιμοποιεί μια ανάλογη αρτοποιήσιμη ποιότητα από την παγκόσμια αγορά, με αποτέλεσμα το ποσό της επιστροφής να είναι υψηλότερο. Περισσότερο του 80 % του σίτου που εξάγεται στις χώρες ΑΚΕ προέρχεται από τη Γαλλία. Σε δύο από τα πέντε ποσά ΑΚΕ που εξετάσθηκαν και για τα οποία εγκρίθηκαν προσφορές 19000 τόνων, το καθορισθέν ποσό υπερέβαινε ακόμη και την υπολογισθείσα διαφορά μεταξύ των τιμών στην παγκόσμια αγορά για τον αμερικανικό σίτο SRW2 και των ενδοκοινοτικών τιμών για το γαλλικό αρτοποιήσιμο σίτο. Λαμβανομένης υπόψη της προέλευσης αυτών των εξαγωγών, θα πρέπει να υπάρχουν ορισμένες αμφιβολίες κατά πόσο η ποιότητά τους είναι στην πραγματικότητα αυτή που τους αποδίδει η Επιτροπή.

γ) Μέχρι τη συγκομιδή του 2001, οι επιστροφές κατά την εξαγωγή μαλακού σίτου στις χώρες ΑΚΕ ενισχύονταν με την καταβολή ενός κατ αποκοπή συμπληρωματικού ποσού, το οποίο, κατά τις διάφορες περιόδους εμπορίας που καλύπτει ο παρών έλεγχος, κυμαινόταν μεταξύ 0,02 και 7,63 ευρώ ανά τόνο.

δ) Οι υπολογισμοί της Επιτροπής βασίζονται στην τιμή "free on board (fob)" τοις μετρητοίς (στην τιμή μιας σύμβασης η οποία πρέπει να εκτελεσθεί την ημέρα καθορισμού της επιστροφής), και όχι σε προθεσμιακή τιμή. Η τιμή στην παγκόσμια αγορά και η ενδοκοινοτική τιμή που χρησιμοποιούνται για τον υπολογισμό της θεωρητικής επιστροφής αποτελούν το μέσο όρο, για την εν λόγω ημέρα, των τιμών που κοινοποίησαν οι επαγγελματίες του τομέα αυτού, οι οργανώσεις των παραγωγών, κ.λπ. Εντούτοις, δεν είναι σαφής η σχέση μεταξύ των υπολογισμών και του τελικώς καθοριζόμενου ποσού.

Παράσταση 4

Διαφορά μεταξύ συνήθους επιστροφής και επιστροφής ΑΚΕ (ευρώ ανά τόνο)

>PIC FILE= "C_2003211EL.001002.TIF">

Παράσταση 5

Σύγκριση των διαφορών στην τιμή μεταξύ των σίτων της ΕΕ και του αμερικανικού SRW

>PIC FILE= "C_2003211EL.001003.TIF">

31. Σε ορισμένους μήνες του έτους, στο εγκριθέν ποσό της επιστροφής προστίθενται προσαυξήσεις που σκοπό έχουν να αντισταθμίσουν τα έξοδα αποθεματοποίησης και να ενθαρρύνουν τους εμπόρους να εξαγάγουν τα σιτηρά που απομένουν στο τέλος της περιόδου εμπορίας. Δεδομένου ότι η Επιτροπή έχει ήδη καθορίσει τις τιμές fob τόσο για την παγκόσμια, όσο και για την εσωτερική αγορά και η επιστροφή κατά την εξαγωγή ορίζεται ως η διαφορά μεταξύ αυτών των δύο τιμών, η μηνιαία προσαύξηση φαίνεται αδικαιολόγητη.

Ζάχαρη

Χαρακτηριστικά της αγοράς

32. Η διαχείριση της αγοράς ζάχαρης ασκείται, μεταξύ άλλων, με την εφαρμογή μιας ποσόστωσης παραγωγής, η οποία, σε συνδυασμό με μια προτιμησιακή ποσόστωση εισαγωγής για τη ζάχαρη που προέρχεται από τις χώρες ΑΚΕ, ευθύνεται για τη σημαντική υπερπροσφορά στην εσωτερική αγορά(6). Το πλεόνασμα αυτό (το οποίο δημιουργείται από την παραγωγή λευκής ζάχαρης στο πλαίσιο της ποσόστωσης καθώς και από τις εισαγωγές ΑΚΕ) εξάγεται με την υποστήριξη των επιστροφών κατά την εξαγωγή. Οποιαδήποτε ποσότητα παραγόμενη εντός της ΕΕ η οποία υπερβαίνει την ποσόστωση παραγωγής (η ονομαζόμενη ζάχαρη C) εξάγεται χωρίς τη βοήθεια των επιστροφών κατά την εξαγωγή. Το κυριότερο προϊόν της κατηγορίας αυτής που εξάγεται από την ΕΕ είναι η λευκή (εξευγενισμένη) ζάχαρη.

>PIC FILE= "C_2003211EL.001101.TIF">

Καθορισμός του ποσού της επιστροφής

33. Η αγορά ζάχαρης διαφέρει από τις άλλες τρεις αγορές προϊόντων, για το λόγο ότι ελέγχεται αυστηρά από την ΚΟΑ. Κατά συνέπεια, η ποσότητα που αναμένεται να αποτελέσει αντικείμενο εξαγωγής είναι γνωστή στην Επιτροπή στην αρχή της περιόδου εμπορίας και χρησιμεύει για την κατάρτιση ενός σχεδίου εξαγωγών για ολόκληρη την περίοδο. Ο καθορισμός των ποσών της επιστροφής είναι άκρως διαφανής. Η Επιτροπή, εκκινώντας από την τιμή παρέμβασης στην οποία προσθέτει ένα κατ αποκοπή ποσό για τα έξοδα fob, τη μεταφορά, τη συσκευασία σε σάκους και το περιθώριο των εμπόρων, καταλήγει σε μια τεχνητή εσωτερική τιμή. Οι αριθμοί που χρησιμοποιούνται για τα προαναφερθέντα στοιχεία δεν έχουν αλλάξει τα τελευταία χρόνια, με αποτέλεσμα ο παράγοντας εσωτερική τιμή που συνυπολογίζεται για τον καθορισμό του ποσού να είναι λίγο-πολύ σταθερός και ευρέως γνωστός.

>PIC FILE= "C_2003211EL.001102.TIF">

34. Όσον αφορά την τιμή που ισχύει στην παγκόσμια αγορά, λαμβάνεται η δημοσιευόμενη στο LIFFE. Αντίθετα με τον τομέα των σιτηρών, ο οποίος βασίζεται στην τιμή τοις μετρητοίς, η τιμή που λαμβάνεται για τη ζάχαρη είναι αυτή των συναλλαγών επί προθεσμία. Συνήθως λαμβάνεται η προθεσμιακή τιμή για δύο μήνες.

35. Στο παρελθόν, από τη διαφορά αυτών των δύο τιμών αφαιρείτο το σταθερό ποσό των 0,02 ευρώ, προκειμένου να επιτευχθεί ένα μέγιστο ποσό επιστροφής το οποίο να είναι αποδεκτό στο πλαίσιο των διαδικασιών διαγωνισμού, ώστε να αποτρέπεται η υπερβολική απόκλιση των τιμών. Σήμερα, το ποσό της μείωσης ποικίλλει, αλλά το εύρος αυτής της διαφοροποίησης είναι περιορισμένο.

36. Η μεθοδολογία αυτή σήμαινε ότι οι εξαγωγείς που συμμετείχαν στους διαγωνισμούς γνώριζαν εκ των προτέρων το ακριβές ύψος του μέγιστου ποσού της επιστροφής που θα δεχόταν η Επιτροπή, δεδομένου ότι όλα τα στοιχεία που λαμβάνονται υπόψη στον υπολογισμό καθώς και η μεθοδολογία ήταν (και είναι) γνωστά στους εμπορικούς φορείς του τομέα, οι οποίοι, παρά την καθιέρωση της κυμαινόμενης μείωσης, εξακολουθούν να μπορούν να υπολογίζουν το ποσό της επιστροφής που κατά πάσα πιθανότητα θα εγκριθεί.

37. Λαμβανομένου υπόψη ότι η μέθοδος και τα στοιχεία που χρησιμοποιούνται στο πλαίσιο της διαδικασίας καθορισμού της μέγιστης επιστροφής είναι ευρέως γνωστά και ότι η αγορά της ζάχαρης ελέγχεται από εξαιρετικά μικρό αριθμό μεγάλων εταιρειών, το σύστημα των διαγωνισμών, που σκοπό έχει να καθορίζει τις επιστροφές κατά την εξαγωγή κατά τον οικονομικότερο τρόπο για τον κοινοτικό προϋπολογισμό, δεν λειτουργεί ως πραγματικό σύστημα διαγωνισμών, με την έννοια του υγιούς ανταγωνισμού μεταξύ των διαφόρων εμπορικών φορέων. Εάν το ποσό της επιστροφής καθοριζόταν άμεσα από την Επιτροπή, δεν θα διέφερε σημαντικά από αυτό που καθορίζεται μέσω διαγωνισμού, διαδικασία περισσότερο πολύπλοκη. Ένας άλλος παράγοντας που παρακωλύει την ορθή λειτουργία του συστήματος των διαγωνισμών είναι η τιμή παρέμβασης η οποία αποτελεί την τιμή εκκίνησης για τις υποβαλλόμενες προσφορές. Η Επιτροπή οφείλει να εξετάσει το ενδεχόμενο ανάλυσης της σχέσης κόστους/οφέλους των δύο εναλλακτικών δυνατοτήτων για τον καθορισμό του ποσού της επιστροφής, άμεσα από την ίδια ή με τη διαδικασία των διαγωνισμών.

38. Το ποσό της επιστροφής για τη ζάχαρη είναι υψηλό. Για τα δείγματα που υποβλήθηκαν σε έλεγχο, τα εγκριθέντα ποσά των επιστροφών κυμαίνονταν μεταξύ των 40 και 50 ευρώ ανά 100 kg, ποσό σχεδόν το διπλάσιο της παγκόσμιας τιμής. Καθώς η ζάχαρη C εξάγεται υποχρεωτικά χωρίς το πλεονέκτημα των επιστροφών κατά την εξαγωγή, θα ήταν αναμενόμενο η παραγωγή αυτού του τύπου (εκτός ποσόστωσης) ζάχαρης να είναι χαμηλή. Ωστόσο, κατά τα τελευταία χρόνια, η παραγωγή ζάχαρης C κάλυψε από το 11 έως το 21 % της ποσόστωσης παραγωγής, ποσοστό το οποίο, για ορισμένα έτη, αντιστοιχούσε στην ποσότητα της ζάχαρης που εξάγεται με την υποστήριξη των επιστροφών κατά την εξαγωγή. Η κατάσταση αυτή θέτει υπό αμφισβήτηση το σημαντικό ύψος των ενισχύσεων που χορηγούνται για την εξαγωγή της ζάχαρης που εμπίπτει στο πλαίσιο ποσόστωσης, εάν ληφθεί υπόψη ότι οι επιστροφές κατά την εξαγωγή πρέπει να καταβάλλονται στο βαθμό που είναι αναγκαίος προκειμένου να καταστεί δυνατή η εξαγωγή του προϊόντος(7). Κατά το οικονομικό έτος 2000 του ΕΓΤΠΕ, οι επιστροφές για τη ζάχαρη ανήλθαν περίπου σε 1400 εκατομμύρια ευρώ.

ΣΥΜΠΕΡΑΣΜΑΤΑ

39. Η κανονιστική ρύθμιση σχετικά με την οργάνωση της αγοράς για τις διάφορες ομάδες προϊόντων(8) ορίζει ότι διάφορα προϊόντα μπορούν να τυγχάνουν ενισχύσεων που καταβάλλονται ως επιστροφές κατά την εξαγωγή, βάσει της διαφοράς μεταξύ της τιμής του προϊόντος στην εσωτερική αγορά της ΕΕ και της τιμής στην παγκόσμια αγορά, στο βαθμό που είναι αναγκαίος για να καθίσταται δυνατή η εξαγωγή τους. Οι παράγοντες που πρέπει να λαμβάνονται υπόψη κατά τον καθορισμό των επιστροφών, εντός του ανωτέρω ορίου, είναι η διαφορά των τιμών, η σταθερότητα στην εσωτερική αγορά, οι περιορισμοί που επιβάλλει ο ΠΟΕ, οι μελλοντικές τάσεις στην αγορά και η οικονομική πτυχή των εξαγωγών. Για τα γαλακτοκομικά προϊόντα, τα σιτηρά και τη ζάχαρη, η Επιτροπή υπολογίζει τη διαφορά μεταξύ των ενδοκοινοτικών τιμών και των τιμών στην παγκόσμια αγορά με βάση τις ενδεικτικές ή τις δημοσιευόμενες τρέχουσες τιμές. Δεν πράττει όμως το ίδιο για τα προϊόντα που προέρχονται από βόειο κρέας, δεδομένου ότι υποστηρίζει ότι δεν υπάρχουν τιμές οι οποίες να ισχύουν στην παγκόσμια αγορά. Στις περισσότερες περιπτώσεις, από τους υπολογισμούς της Επιτροπής συνάγεται ότι το ποσό της επιστροφής δεν υπερβαίνει την αυτή διαφορά. Εντούτοις, για σημαντικά διαστήματα που εξετάστηκαν κατά τον έλεγχο και για ορισμένα γαλακτοκομικά προϊόντα, οι εκτιμήσεις της Επιτροπής δείχνουν ότι η ελάχιστη ενδοκοινοτική τιμή, μη συνυπολογιζόμενης της επιστροφής, ήταν χαμηλότερη από την τιμή που ίσχυε στην παγκόσμια αγορά. Μολονότι η Επιτροπή διαθέτει τις περισσότερες αναγκαίες πληροφορίες, ορισμένες είναι ελλιπείς ή/και ανεπίκαιρες (βλέπε αιτιολογικές σκέψεις 14 έως 18), ενώ η χρήση αυτών των πληροφοριών δεν είναι δυνατόν να συνδέεται συστηματικά με τους υπολογισμούς των προτεινόμενων ποσών (βλέπε αιτιολογικές σκέψεις 1, 18 και 25). Στον τομέα του βοείου κρέατος και των γαλακτοκομικών προϊόντων, οι επεξηγήσεις που δίνονταν για τα προτεινόμενα ποσά δεν τεκμηριώνονταν επαρκώς. Δεν υπάρχουν κατευθυντήριες γραμμές σχετικά με τις διαδικασίες καθορισμού των ποσών των επιστροφών (βλέπε αιτιολογικές σκέψεις 20 και 23). Ο συντονισμός μεταξύ των αρμόδιων για τις διάφορες αγορές τμημάτων είναι ανύπαρκτος, ενώ από κανένα στοιχείο δεν προκύπτει ότι οι υπεύθυνοι έχουν προβεί προσφάτως σε ανάλυση των λόγων ύπαρξης διαφορών στην πράξη μεταξύ των διαφόρων αυτών τμημάτων (βλέπε αιτιολογική σκέψη 13). Η Επιτροπή υποστηρίζει ότι προβαίνει σε ελέγχους διαχείρισης, χωρίς ωστόσο να υπάρχουν συστηματικές γραπτές αποδείξεις για τη διενέργεια τέτοιου είδους ελέγχων. Κατά συνέπεια, το γενικό συμπέρασμα παραμένει το ίδιο με εκείνο στο οποίο κατέληγε το Συνέδριο στην τελευταία έκθεσή του για το θέμα αυτό, ήτοι ότι οι διαδικασίες καθορισμού των ποσών των επιστροφών στον τομέα των γαλακτοκομικών προϊόντων, του βοείου κρέατος και σε μικρότερο βαθμό των σιτηρών εξακολουθούν να χαρακτηρίζονται από έλλειψη ευαπόδεικτης συνεκτικότητας. Ο ανεξάρτητος έλεγχος από τρίτους είναι εξαιρετικά δύσκολος. Εντούτοις, σε συνέχεια του παρόντος ελέγχου, η Επιτροπή, στην ετήσια έκθεση δραστηριοτήτων της για τη ΓΔ AGRI της 1ης Μαΐου 2002, αναγνώρισε ότι υπήρχε ανάγκη ενίσχυσης των εσωτερικών ελέγχων όσον αφορά την ποιότητα των παραμέτρων που λαμβάνονται υπόψη για τον καθορισμό των ποσών των επιστροφών.

40. Το Συνέδριο επισημαίνει ότι, ως αποτέλεσμα του παρόντος ελέγχου, η Επιτροπή:

α) αναθεωρεί τις διαδικασίες καθορισμού των ποσών των επιστροφών(9)·

β) εκπονεί εσωτερικές οδηγίες, προκειμένου να εξασφαλίσει μεγαλύτερη συνεκτικότητα των διαδικασιών και την έγκαιρη μεταβολή των ποσών·

γ) θα μελετήσει τη δυνατότητα επαλήθευσης, στα κράτη μέλη, των ενδοκοινοτικών τιμών για τα γαλακτοκομικά προϊόντα που αυτά της κοινοποιούν περιοδικά, κατά τον ίδιο τρόπο που το πράττει στον τομέα του βοείου κρέατος (βλέπε αιτιολογική σκέψη 12)·

δ) θα μεριμνήσει ώστε τα προτεινόμενα ποσά να αιτιολογούνται και τεκμηριώνονται με σαφήνεια από όλες τις σχετικές πληροφορίες·

ε) θα τεκμηριώνει με σαφήνεια τη διενέργεια ελέγχων, εκ μέρους των υπευθύνων, των προτεινόμενων ποσών των επιστροφών·

στ) θα επανεξετάσει την ανάγκη για μηνιαίες προσαυξήσεις στον τομέα των σιτηρών, με την προοπτική κατάργησής τους·

ζ) θα εξετάσει το ενδεχόμενο ανάλυσης της σχέσης κόστους/οφέλους των δύο εναλλακτικών δυνατοτήτων για τον καθορισμό του ποσού της επιστροφής, άμεσα από την ίδια ή με τη διαδικασία των διαγωνισμών·

η) θα αναθεωρήσει ορισμένα ισχύοντα ποσά και θα τα επαναφέρει στο ενδεδειγμένο επίπεδο (π.χ. ζάχαρη και τυρί).

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 5ης Ιουνίου 2003.

Για το Ελεγκτικό Συνέδριο

Juan Manuel Fabra Vallés

Πρόεδρος

(1) Ειδική έκθεση αριθ. 2/90 για τη διαχείριση και τον έλεγχο των επιστροφών κατά την εξαγωγή (ΕΕ C 133 της 31.5.1990).

(2) Έκθεση της Επιτροπής Ελέγχου του Προϋπολογισμού για τη διαχείριση και τον έλεγχο των επιστροφών κατά την εξαγωγή (ειδική έκθεση αριθ. 2/90) PE 151.096/τελ.

(3) Κανονισμός (ΕΟΚ) αριθ. 1766/92 της 30ής Ιουνίου 1992 περί ΚΟΑ στον τομέα των σιτηρών (ΕΕ L 181 της 1.7.1992, σ. 21)· κανονισμός (ΕΚ) αριθ. 2038/1999 της 13ης Σεπτεμβρίου 1999 για την ΚΟΑ στον τομέα της ζάχαρης (ΕΕ L 252 της 25.9.1999, σ. 1)· κανονισμός (ΕΚ) αριθ. 1254/1999 της 17ης Μαΐου 1999 για την ΚΟΑ στον τομέα του βοείου κρέατος (ΕΕ L 160 της 26.6.1999, σ. 21)· κανονισμός (ΕΚ) αριθ. 1255/1999 της 17ης Μαΐου 1999 για την ΚΟΑ στον τομέα του γάλακτος και των γαλακτοκομικών προϊόντων (ΕΕ L 160 της 26.6.1999, σ. 48).

(4) Οι φωτογραφίες παραχωρήθηκαν από το USDA, την Υπηρεσία Επισήμων Εκδόσεων της ΕΕ, τον κ. Μ. Rostam και τον κ. P. J. Kavanagh.

(5) USA Dairy News.

(6) Βλέπε επίσης ειδική έκθεση αριθ. 20/2000 σχετικά με τη διαχείριση της κοινής οργάνωσης αγοράς στον τομέα της ζάχαρης (ΕΕ C 50 της 15.2.2001).

(7) Άρθρο 18 του κανονισμού (ΕΚ) αριθ. 2038/1999 της 13ης Σεπτεμβρίου 1999 (ΕΕ L 252 της 25.9.1999, σ. 1).

(8) Κανονισμός (ΕΟΚ) αριθ. 1766/92 της 30ής Ιουνίου 1992 περί ΚΟΑ στον τομέα των σιτηρών (ΕΕ L 181 της 1.7.1992, σ. 21)· κανονισμός (ΕΚ) αριθ. 2038/1999 της 13ης Σεπτεμβρίου 1999 για την ΚΟΑ στον τομέα της ζάχαρης (ΕΕ L 252 της 25.9.1999, σ. 1)· κανονισμός (ΕΚ) αριθ. 1254/1999 της 17ης Μαΐου 1999 για την ΚΟΑ στον τομέα του βοείου κρέατος (ΕΕ L 160 της 26.6.1999, σ. 21)· κανονισμός (ΕΚ) αριθ. 1255/1999 της 17ης Μαΐου 1999 για την ΚΟΑ στον τομέα του γάλακτος και των γαλακτοκομικών προϊόντων (ΕΕ L 160 της 26.6.1999, σ. 48).

(9) Συνεπεία του παρόντος ελέγχου η Επιτροπή συνέστησε ομάδα εργασίας για τις επιστροφές κατά την εξαγωγή. Ένα από τα κύρια καθήκοντά της θα είναι η εξέταση και η διατύπωση κριτικής των συστημάτων στους διάφορους τομείς της αγοράς και, ενδεχομένως, η πρόταση διαρθρωτικών βελτιώσεων.

Απαντηση της επιτροπης

ΣΥΝΟΠΤΙΚΗ ΠΑΡΟΥΣΙΑΣΗ

II. Από τον συνημμένο πίνακα [τάση του ΕΓΤΠΕ/εγγυήσεις - δαπάνη για επιστροφές κατά την εξαγωγή ανά τομέα (σε εκατομμύρια ευρώ)] προκύπτει σαφώς η ουσιαστική (66 %) μείωση των επιστροφών κατά την εξαγωγή ως ποσοστό του συνολικού προϋπολογισμού για τη γεωργία από το 1993 έως το 2002.

Πίνακας

Παρατηρούμενες τάσεις στις δαπάνες του ΕΓΤΠΕ, Τμήμα Εγγυήσεων για επιστροφές κατά την εξαγωγή, ανά τομέα

>ΘΕΣΗ ΠΙΝΑΚΑ>

V. Η Επιτροπή υπογραμμίζει ότι οι μηχανισμοί που χρησιμοποιούνται για τον υπολογισμό των επιστροφών (διαγωνισμοί ή όχι) στους τέσσερις υπό εξέταση τομείς είναι διαφορετικοί: προϊόντα χύδην (σιτηρά, ζάχαρη) και μεταποιημένα προϊόντα με προστιθέμενη αξία (κρέας, γαλακτοκομικά). Η ιδιαιτερότητα κάθε τομέα αντικατοπτρίζεται ιδίως στους κανονισμούς του Συμβουλίου για τις συγκεκριμένες ομάδες προϊόντων.

Το χαρακτηριστικότερο παράδειγμα για τις δυσκολίες εντοπισμού της "παγκόσμιας τιμής" είναι ο γαλακτοκομικός τομέας (βλέπε αιτιολογική σκέψη 28).

Όσον αφορά τη σχέση μεταξύ των τιμών, πρέπει να υπογραμμιστεί ότι δεν υπάρχει ακριβής απόκλιση μεταξύ εσωτερικής και εξωτερικής τιμής. Πρόκειται μάλλον για ψαλίδες τιμών και οι παράγοντες που καθορίζουν από κοινού την επιλογή της απόκλισης που χρησιμοποιείται είναι η ισορροπία της εσωτερικής αγοράς, οι προοπτικές εξέλιξης και οι περιορισμοί "ΠΟΕ/προϋπολογισμού".

Εξάλλου, ο χρόνος μελέτης που μεσολαβεί πριν η Επιτροπή δεχθεί τις αιτήσεις επιστροφής της επιτρέπει να διορθώνει γρήγορα την επιστροφή, αμέσως μόλις οι αιτούμενες ποσότητες υπερβούν το φυσιολογικό.

Οι πληροφορίες που χρησιμοποιούνται για τον καθορισμό των επιστροφών κατά την εξαγωγή είναι οι πλέον πρόσφατες διαθέσιμες. Σε ορισμένους τομείς, είναι πρακτικά αδύνατον να ληφθούν ενημερωμένες εμπορικές πληροφορίες. Οι πληροφορίες δεν μπορούν ποτέ να είναι ακριβείς χωρίς τις πλήρεις συμβατικές λεπτομέρειες, αλλά, από την άλλη πλευρά, οι πληροφορίες τις οποίες ανακοινώνουν οι επιχειρηματίες ενδέχεται να είναι υποκειμενικές. Επιπλέον, η επιδίωξη ενός βαθμού σταθερότητας του ποσοστού επιστροφών που δεν καθορίζεται μέσω διαγωνισμού ενέχει ένα σαφές πλεονέκτημα.

VI. Ο καθορισμός των ποσοστών επιστροφής βασίζεται σε αναλύσεις, ενώ μέρος της τυπικής διαδικασίας αποτελούν και οι διαχειριστικοί έλεγχοι. Ο καθορισμός τους προετοιμάζεται πάντα σε συνεδρίαση στην οποία συμμετέχει ο γενικός διευθυντής και ο διευθυντής που είναι αρμόδιος για τον αντίστοιχο τομέα λαμβάνει τη γνώμη διαχειριστικής επιτροπής [βλέπε αιτιολογική σκέψη 40 δ) και ε)].

Οι βελτιώσεις στις μεθόδους εργασίας για τον καθορισμό των εξαγωγών κατά την επιστροφή οι οποίες οριστικοποιήθηκαν από τις υπηρεσίες της Επιτροπής στις 10 Ιουλίου 2002 ανταποκρίνονται στις συστάσεις του Δικαστηρίου.

VII. Το καθοριζόμενο ύψος επιστροφής δεν μπορεί να είναι απλώς το αποτέλεσμα της διαφοράς μεταξύ δύο τιμών ή κλιμάκων τιμών. Πρέπει να λαμβάνονται υπόψη και άλλοι παράγοντες: ισορροπία της αγοράς, δεσμεύσεις έναντι του ΠΟΕ, απρόβλεπτα γεγονότα, αναμενόμενες αλλαγές στην κατάσταση της ευρωπαϊκής ή της παγκόσμιας αγοράς.

ΤΙ ΕΙΝΑΙ ΟΙ ΕΠΙΣΤΡΟΦΕΣ ΚΑΤΑ ΤΗΝ ΕΞΑΓΩΓΗ ΚΑΙ ΠΩΣ ΚΑΘΟΡΙΖΟΝΤΑΙ ΤΑ ΠΟΣΟΣΤΑ

2. Από τον συνημμένο πίνακα [τάση του ΕΓΤΠΕ/εγγυήσεις - δαπάνη για επιστροφές κατά την εξαγωγή ανά τομέα (σε εκατομμύρια ευρώ)] προκύπτει ότι οι επιστροφές κατά την εξαγωγή ως συνολικό μερίδιο της δαπάνης του ΕΓΤΠΕ/εγγυήσεις μειώθηκαν από σχεδόν 30 % (10,2 δις ευρώ) το 1992 σε λιγότερο από 9 % (3,4 δις ευρώ) το 2002. Η μείωση πρέπει να αποδοθεί στις μεταρρυθμίσεις μετά το 1992 και αυτή παραμένει η πολιτική της Επιτροπής.

4. Η Επιτροπή χρησιμοποιεί ορισμένες τιμές από μια σειρά εσωτερικών και εξωτερικών τιμών, αλλά πρέπει να ληφθούν υπόψη και άλλες παράμετροι. Συνεπώς, ο καθορισμός των ποσοστών επιστροφής δεν είναι μια ακριβής μαθηματική άσκηση.

Η τελευταία στήλη του πίνακα 1 (ποσοστό επιστροφής ως % της παγκόσμιας τιμής) αποδεικνύει απλώς ότι, για να διατηρηθεί η σταθερότητα των κοινοτικών γεωργικών τιμών, η επιστροφή πρέπει να αυξάνεται όταν οι παγκόσμιες τιμές μειώνονται, και αντιστρόφως. Προκύπτει έτσι ότι μια χαμηλή παγκόσμια τιμή συνεπάγεται αναγκαστικά υψηλή σχέση "επιστροφής/παγκόσμιας τιμής".

5. Εκτός από τη διεύθυνση αγοράς, συμμετέχουν και άλλες υπηρεσίες, συμπεριλαμβανομένων των υπηρεσιών που είναι αρμόδιες για τον προϋπολογισμό, τις διεθνείς σχέσεις, τους μηχανισμούς του εμπορίου, των νομικών υπηρεσιών, καθώς και ανώτερα διοικητικά στελέχη.

6. Θα πρέπει να υπογραμμιστεί ότι στον τομέα του βοείου κρέατος, το Συμβούλιο έχει δώσει προτεραιότητα στον περιοδικό καθορισμό των επιστροφών [βλέπε άρθρο 33 παράγραφος 3 του κανονισμού (ΕΚ) αριθ. 1254/1999]. Η διαδικασία διαγωνισμών μπορεί να εφαρμοστεί μόνον συμπληρωματικά και για περιορισμένες ποσότητες, καθώς και μόνον σε προϊόντα για τα οποία κρίνεται ενδεδειγμένη.

Οι επιστροφές για το βόειο κρέας καθορίζονται τουλάχιστον ανά τρίμηνο, πράγμα που σημαίνει ότι μπορούν να γίνουν τροποποιήσεις εντός αυτής της περιόδου, εφόσον αυτό αιτιολογείται από τις περιστάσεις, τις περισσότερες φορές με τη διαδικασία της διαχειριστικής επιτροπής. Η παρακολούθηση διεξάγεται δύο φορές την εβδομάδα. Ανάλογη είναι και η κατάσταση για το γάλα. Κρίνεται προτιμότερο να καθορίζονται οι επιστροφές σε μηνιαία βάση. Η διαδικασία διαγωνισμών μπορεί να χρησιμοποιηθεί για τον καθορισμό των επιστροφών στο βούτυρο χύδην και στα χύδην προϊόντα αποκορυφωμένου γάλακτος. Οι αιτήσεις χορήγησης αδειών παρακολουθούνται σε καθημερινή βάση.

ΖΗΤΗΜΑΤΑ ΠΟΥ ΑΠΟΤΕΛΕΣΑΝ ΑΝΤΙΚΕΙΜΕΝΟ ΤΟΥ ΕΛΕΓΧΟΥ

9 και 10. Η Επιτροπή θεωρεί ότι από τον έλεγχο του Ελεγκτικού Συνεδρίου το 1990, έχουν ληφθεί μέτρα για τη βελτίωση των εσωτερικών διαδικασιών λήψης αποφάσεων και της τήρησης στοιχείων. Στους περισσότερους τομείς, οι επιστροφές κατά την εξαγωγή βασίζονται σε υπόμνημα, συνήθως έγγραφο, που περιέχει τα κρίσιμα γεγονότα. Τα αποτελέσματα καταχωρούνται σε φάκελο. Περαιτέρω, από τον Ιανουάριο 2003, η διαδικασία αυτή ακολουθείται για όλους τους τομείς και περιλαμβάνει καταχώρηση της αιτιολογίας για το καθοριζόμενο(-α) ποσοστό(-α).

10. Οι διοικητικές διαδικασίες καθορισμού ποσοστών βελτιώθηκαν σημαντικά από την τελευταία έκθεση του Ελεγκτικού Συνεδρίου. Τα γεγονότα στα οποία βασίζονται οι αποφάσεις τεκμηριώνονται καλύτερα, συμπεριλαμβανομένων των εσωτερικών και των εξωτερικών κλιμάκων τιμών για τα βασικά προϊόντα, ημερήσιων δεδομένων για τους προκαθορισμούς, μηνιαίων στόχων για ορισμένα προϊόντα, μηνιαίων στοιχείων για τις πραγματικές εξαγωγές της ΕΕ και σημαντικών ανταγωνιστών, καθώς και για τις εισαγωγές σε ορισμένες σημαντικές χώρες εισαγωγής και για τις συναλλαγματικές ισοτιμίες.

Αυτά και άλλα σχετικά έγγραφα συζητούνταν σε εβδομαδιαία βάση και το αρμόδιο προσωπικό της ΓΔ Γεωργίας ενημερωνόταν για τα συμπεράσματα. Εφόσον εκρίνετο αναγκαίο να γίνουν αλλαγές, οι προτάσεις εκπονούνταν στις συνεδριάσεις αυτές και υποβάλλονταν για σύμφωνη γνώμη στις αρμόδιες υπηρεσίες. Όλα αυτά τα έγγραφα βρίσκονταν στη διάθεση του Ελεγκτικού Συνεδρίου.

Για την τροποποίηση των επιπέδων επιστροφών κατά την εξαγωγή, συντασσόταν αιτιολογικό δελτίο.

Οι αποφάσεις που λαμβάνονταν για την τροποποίηση ή μη των επιπέδων επιστροφών δημοσιεύονταν πάντα και η έκβαση αντικατοπτριζόταν πάντα στο επίπεδο των αιτήσεων χορήγησης αδειών, τις πραγματοποιούμενες εξαγωγές και την εσωτερική τιμή αγοράς και τιμές.

Οι προτάσεις εκτίθεντο λεπτομερώς, μαζί με την αιτιολογία τους, στους εκπροσώπους των κρατών μελών στη διαχειριστική επιτροπή.

Η ΠΡΟΣΕΓΓΙΣΗ ΤΗΣ ΕΠΙΤΡΟΠΗΣ ΣΤΗ ΔΙΑΧΕΙΡΙΣΗ ΤΗΣ ΑΓΟΡΑΣ

13. Θα πρέπει να τονιστούν οι διαφορές από άποψη παραγωγής μεταξύ των σιτηρών και της ζάχαρης, αφενός, και των γαλακτοκομικών και προϊόντων βοείου κρέατος, αφετέρου. Τα πρώτα παράγονται χύδην μια φορά το χρόνο και στη συνέχεια αποθηκεύονται για να πωληθούν κατόπιν στην εσωτερική ή στην εξωτερική αγορά. Η αρχικά παραγόμενη ποσότητα δεν συνδέεται με το επίπεδο των επιστροφών. Τα δεύτερα, τα οποία αποκαλούνται προϊόντα "προστιθέμενης αξίας" (επειδή συνήθως απαιτούν επιπρόσθετη μεταποίηση) παράγονται σε καθημερινή βάση, σε μεγάλο βαθμό για να καλυφθούν νέες συμβάσεις που συνάπτονται με δεδομένες τις διαθέσιμες επιστροφές.

Η σημασία των επιστροφών ως ενεργό διαχειριστικό εργαλείο για την εσωτερική αγορά προβλέπεται στους βασικούς κανονισμούς του Συμβουλίου για τα γαλακτοκομικά και το βόειο κρέας [κανονισμοί (ΕΚ) αριθ. 1254/1999 άρθρο 33 και (ΕΚ) αριθ. 1255/1999 άρθρο 31].

Όλες οι αποφάσεις που αφορούν επιστροφές λαμβάνονται στο ανώτατο ιεραρχικό επίπεδο της ΓΔ Γεωργίας. Εφόσον το είδος των προϊόντων, καθώς και το σύστημα παραγωγής και εμπορίας τους δεν έχουν αλλάξει, δεν χρειάζεται να αναλυθεί και πάλι ο μηχανισμός σε σχέση με τον καθορισμό των επιστροφών. Οι παράμετροι που συνδέονται με τους μηχανισμούς αυτούς αποτελούν αντικείμενο διαρκούς παρακολούθησης.

ΔΙΑΘΕΣΙΜΕΣ ΠΛΗΡΟΦΟΡΙΕΣ

14. Η πολιτική της Επιτροπής δεν είναι να υπερασπίζεται ένα συγκεκριμένο μερίδιο στην παγκόσμια αγορά ή στην αγορά οποιασδήποτε χώρας του κόσμου. Παρόλα ταύτα, είναι σημαντικό να υπάρχει τακτική παρουσία τις αγορές τρίτων χωρών, λόγω των οικονομικών, υλικοτεχνικών και διοικητικών δυσκολιών που παρουσιάζονται όταν πρέπει να ανοίξει και πάλι μια αγορά όπου δεν έχει υπάρξει δραστηριότητα εδώ και καιρό.

Στο πλαίσιο αυτό, η Επιτροπή κρίνει ορισμένες φορές απαραίτητο να υιοθετήσει μια περισσότερο ενεργή πολιτική εξαγωγών στο γαλακτοκομικό τομέα ούτως ώστε να μην ωθηθεί εκτός σημαντικών και παραδοσιακών αγορών.

Οι πληροφορίες για τις τιμές, ωστόσο, δεν είναι ευχερώς διαθέσιμες. Στην πραγματικότητα, οι πληροφορίες για συγκρίσιμες εξωτερικές τιμές είναι δύσκολο να συλλεγούν και ακόμη και όταν είναι διαθέσιμες, η αξιοπιστία τους είναι συχνά αμφισβητήσιμη.

15. Η Επιτροπή χρησιμοποιεί όλες τις διαθέσιμες πηγές για να λάβει πληροφορίες σχετικά με τις τιμές. Το έργο αυτό είναι δύσκολο σε τομείς όπου δεν υπάρχουν πραγματικές παγκόσμιες αγορές με δημοσιοποιούμενες τιμές. Περαιτέρω, πρέπει να λαμβάνονται υπόψη οι μελλοντικές τάσεις των τιμών, καθώς και οι τρέχουσες τιμές.

16. Για όλα τα γαλακτοκομικά προϊόντα μπορούν να προσδιοριστούν μόνον κλίμακες τιμών, οι οποίες είναι συχνά ευρείες. Οι αναφερόμενες τιμές ενδέχεται να αφορούν τρέχουσες συναλλαγές ή συναλλαγές στο άμεσο ή στο απώτερο μέλλον και προϊόντα κυμαινόμενης ποιότητας και παρουσίασης.

Στον τομέα του βοείου κρέατος, πληροφορίες για τις τιμές εξαγωγής ή εισαγωγής από την Αργεντινή, τη Βραζιλία και τη Ρωσία άρχισαν να διατίθενται από τις αρχές του 2002.

17. Οι τιμές στα κράτη μέλη είναι ένας μόνον από τους παράγοντες που λαμβάνονται υπόψη για τον καθορισμό των ποσοστών. Παρά την Ενιαία Αγορά, συνεχίζουν να υπάρχουν διαφορές τιμών μεταξύ των κρατών μελών, οι οποίες προκαλούνται από διαφόρους παράγοντες, π.χ. διαφορές μεταξύ των κτηνιατρικών συνθηκών, εντατική ή εκτατική παραγωγή, αγέλες παραγωγής γάλακτος ή/και κρέατος κ.λπ. Τελικώς, η τιμή είναι το αποτέλεσμα των διαπραγματεύσεων μεταξύ των παραγόντων της αγοράς και εκφράζει το επίπεδο στο οποίο η προσφορά και η ζήτηση ισορροπούν μεταξύ τους.

Για παράδειγμα, στα προϊόντα βουτύρου, η διαφορά μεταξύ μέγιστης και ελάχιστης τιμής στην ενιαία αγορά κυμαίνεται από 80,4 % της τιμής παρέμβασης στην Ιταλία (263,87 [fmxeuro]/100 kg), έως 96,4 % στην Αυστρία (316,38 [fmxeuro]/100 kg) - διαφορά 52,5 [fmxeuro]/100 kg για μια μέση τιμή 298,99 [fmxeuro]/100 kg ή 91,1 % της τιμής παρέμβασης.

Για τον υπολογισμό των τιμών, προβλέπονται ειδικοί κανόνες [π.χ. κανονισμοί (ΕΚ) αριθ. 2771/1999 για το βούτυρο, (ΕΟΚ) αριθ. 563/82 και (ΕΚ) αριθ. 295/96 για το βόειο κρέας].

Στον γαλακτοκομικό τομέα, η Επιτροπή υπολογίζει, επί τη βάσει των δεδομένων που συγκεντρώνει σύμφωνα με τις διατάξεις των κανονισμών (ΕΚ) αριθ. 2771/1999 και (ΕΚ) αριθ. 1498/1999 της Επιτροπής, την αντιπροσωπευτική κοινοτική τιμή χρησιμοποιώντας τις τιμές των σημαντικότερων εξαγωγικών χωρών. Υπάρχουν εσωτερικές κατευθυντήριες γραμμές, αλλά θα μπορούσαν ίσως να τεκμηριωθούν κατά περισσότερο επίσημο τρόπο.

18. Οι υπηρεσίες της Επιτροπής λαμβάνουν υπόψη τις πλέον επίκαιρες τιμές που διαβιβάζουν τα κράτη μέλη. Λαμβάνονται επίσης υπόψη και άλλες τιμές (έμποροι, μεταποιητές, μεσίτες) ούτως ώστε να υπολογιστεί ένας μέσος όρος που αντιστοιχεί καλύτερα στην πραγματικότητα της αγοράς.

Θα πρέπει, τέλος, να υπογραμμιστεί ότι οι εκπρόσωποι των κρατών μελών, οι οποίοι είναι αρμόδιοι για τη διαβίβαση των τιμών, συμμετέχουν οι ίδιοι στον καθορισμό των επιστροφών στο πλαίσιο της διαχειριστικής επιτροπής σιτηρών.

ΠΕΡΙΟΔΙΚΟΣ ΚΑΘΟΡΙΣΜΟΣ ΠΟΣΟΣΤΩΝ ΕΠΙΣΤΡΟΦΗΣ

20. Κατά την άποψη της Επιτροπής, ο καθορισμός των ποσοστών στον τομέα του βοείου κρέατος είναι επαρκώς διαφανής ώστε να επιτρέπει την ορθή ολοκλήρωση της εσωτερικής διαδικασίας λήψης αποφάσεων, συμπεριλαμβανομένων των αποφάσεων που λαμβάνει η διαχειριστική επιτροπή. Οι εσωτερικές κατευθυντήριες γραμμές που περιέχουν τις σχετικές παραμέτρους και τους επακόλουθους υπολογισμούς οριστικοποιήθηκαν στα τέλη 2002, ενώ, όπως αναφέρεται στα σχόλια για τις αιτιολογικές σκέψεις 9 και 10, πριν από τον καθορισμό κάθε νέου ποσοστού, διενεργείται εγγράφως σφαιρική ανάλυση της παρούσας και της μελλοντικής κατάστασης η οποία περιλαμβάνει, για κάθε δείκτη της αγοράς (τιμές, αποθέματα, αιτήσεις χορήγησης αδειών, προβλέψεις τιμών, παραγωγή κ.λπ.) εκτίμηση της κατάστασής τους σε σύγκριση με τα κριτήρια που τάσσει ο κανονισμός του Συμβουλίου. Σχετικά, θα πρέπει επισημανθεί ότι η τιμή της Ιρλανδίας δεν είναι η μόνη τιμή αναφοράς που χρησιμοποιείται για τον καθορισμό των επιστροφών. Παρόλο που η Ιρλανδία είναι ο μόνος εξαγωγέας κρέατος νεαρών βοοειδών και εξαρτάται σε μεγάλο βαθμό από τις εξαγωγικές αγορές, αναφορές τιμών λαμβάνονται και για το κρέας νεαρών ταύρων (μέση κοινοτική τιμή) και το κρέας αγελάδων (μέση κοινοτική τιμή).

Η διαχείριση της αγοράς δεν μπορεί να διενεργείται κατά "προκαθορισμένο" τρόπο. Απαιτεί σφαιρική προσέγγιση και οι επιστροφές κατά την εξαγωγή είναι ένα μόνον από τα χρησιμοποιούμενα εργαλεία. Συνεπώς, η Επιτροπή δεν προσαρμόζει τα ποσοστά με βάση την υπόθεση caeteris paribus. Για παράδειγμα, δεν θα ήταν ενέργεια χρηστής διοίκησης να αναπροσαρμόζονται τα ποσοστά προς τα άνω αμέσως μετά μια υποτίμηση του δολαρίου έναντι του ευρώ (διακυμάνσεις παρουσιάζονται καθημερινά), εφόσον η εσωτερική ισορροπία προσφοράς/ζήτησης προβλέπει ήδη συγκεκριμένες και σταθερές τομές παραγωγού. Κατά την ίδια έννοια, μια συγκεκριμένη μεταβολή των τιμών παραγωγού δεν θα πρέπει να οδηγήσει αφεαυτής σε διαφοροποίηση των επιστροφών, εφόσον η σχέση ευρώ/δολαρίου μπορεί να αντισταθμίσει αυτές τις αλλαγές.

Στο εμπόριο βοείου κρέατος δεν μπορεί να καθοριστεί τιμή παγκόσμιας αγοράς λόγω της ποικιλίας των προορισμών και των προϊόντων που παράγονται και διατίθενται σε ολόκληρο τον κόσμο. Συνεπώς, η διαφορά που πρέπει να χρησιμοποιείται για σκοπούς παρακολούθησης είναι αδύνατον να υπολογιστεί. Αντ αυτού, η εκ του σύνεγγυς παρακολούθηση των αιτήσεων χορήγησης αδειών (δύο φορές την εβδομάδα) προσφέρει κατάλληλες εγγυήσεις για την αποφυγή της υπερεπιδότησης. Αν το ποσοστό επιστροφής καθοριστεί σε επίπεδα εξαιρετικά υψηλά έναντι του πλαισίου όλων των υπολοίπων σχετικών παραμέτρων που επηρεάζουν τη σχέση πωλητή-αγοραστή, θα προκληθεί κερδοσκοπική αύξηση των αιτήσεων και, όπως διαπιστώθηκε κατά το παρελθόν, θα απαιτηθεί αντίδραση της Επιτροπής υπό μορφή διορθωτικών μέτρων (αναστολή αιτήσεων και μείωση επιστροφών). Περαιτέρω, η μείωση των ποσοστών επιστροφών που διαπιστώνεται από το 1995, αποδεικνύει την αποτελεσματικότητα της διαδικασίας.

Συμπερασματικά, στον τομέα του βοείου κρέατος ισχύει εδώ και καιρό διαφανής διαδικασία που οδηγεί σε συνεκτική διαχείριση με συνεκτίμηση όλων συνολικά των σχετικών παραμέτρων.

21. Η Επιτροπή δεν συμφωνεί με το τελευταίο μέρος της δήλωσης του Ελεγκτικού Συνεδρίου. Οι παράμετροι της αγοράς οι οποίες θέτουν το πλαίσιο των επιστροφών προσδιορίζονται ικανοποιητικά, π.χ. μέσω του μέγιστου ορίου εξαγωγών στο πλαίσιο του ΠΟΕ και των προβλέψεων για τα πλεονάσματα εξαγωγών που προσδιορίζονται στους περιοδικούς ισολογισμούς κάθε προϊόντος. Πριν από τον καθορισμό κάθε ποσοστού, διατίθενται εγγράφως πλήρεις πληροφορίες σχετικά με τις παραμέτρους που υπόκεινται στις συχνότερες αλλαγές, π.χ. τιμές, νομισματικές ισοτιμίες κλπ, πράγμα που επιτρέπει τον απαραίτητο διαχειριστικό έλεγχο. Υπάρχει επίσης διαφάνεια, η οποία επιτρέπει τη διενέργεια ελέγχου έχοντας υπόψη ότι, σε μια διαχείριση της παγκόσμιας αγοράς όπου το καθεστώς επιστροφών είναι ένα μόνον από τα χρησιμοποιούμενα εργαλεία, η διαφοροποίηση μιας συγκεκριμένης παραμέτρου δεν οδηγεί αναγκαστικά σε προσαρμογή των ποσοστών επιστροφών.

23. Ο καλύτερος δείκτης υπεύθυνης διαχείρισης των επιστροφών κατά την εξαγωγή στον τομέα του γάλακτος και των προϊόντων του είναι η αξιοσημείωτη μείωση των επιπέδων επιστροφών κατά τα προηγούμενα οκτώ έτη (βλέπε συνημμένο πίνακα).

24. Το άρθρο 31 παράγραφος 5 του κανονισμού (ΕΚ) αριθ. 1255/1999 του Συμβουλίου προβλέπει τη συνεκτίμηση των πλέον ευνοϊκών τιμών τρίτων χωρών.

25. Ο καθορισμός επιστροφών κατά την εξαγωγή στον γαλακτοκομικό τομέα είναι μια διαδικασία ανάδρασης που συνδυάζεται με πενθήμερη περίοδο μελέτης. Οι επιστροφές καθορίζονται σε μηνιαία βάση και τροποποιούνται ενδιαμέσως, εφόσον απαιτείται.

Οι παράγοντες που λαμβάνονται υπόψη είναι εκείνοι που προβλέπει ο κανονισμός του Συμβουλίου, και συγκεκριμένα:

α) η υφιστάμενη κατάσταση και οι προοπτικές εξέλιξης στην κοινοτική αγορά των τιμών του γάλακτος και των γαλακτοκομικών προϊόντων καθώς και των διαθεσίμων ποσοτήτων και στην παγκόσμια αγορά των τιμών του γάλακτος και των γαλακτοκομικών προϊόντων·

β) η ζήτηση στην κοινοτική αγορά·

γ) οι στόχοι της κοινής οργάνωσης αγοράς στον τομέα του γάλακτος και των γαλακτοκομικών προϊόντων, δηλαδή εξασφάλιση ισορροπίας και φυσιολογικής διαμόρφωσης των τιμών και των συναλλαγών στις αγορές αυτές·

δ) οι διαγωνισμοί που προκύπτουν από συμφωνίες που έχουν συναφθεί σύμφωνα με το άρθρο 300 της συνθήκης·

ε) η επιδίωξη αποφυγής διαταραχών της κοινοτικής αγοράς·

στ) η οικονομική παράμετρος των μελετώμενων εξαγωγών·

ζ) η εισαγωγή γάλακτος και γαλακτοκομικών προϊόντων υπό καθεστώς τελειοποίησης.

Όλοι οι ανωτέρω παράγοντες λαμβάνονται υπόψη για τον καθορισμό των επιστροφών.

Η Επιτροπή θεωρεί, εντούτοις, ότι δεν υπάρχουν αξιόπιστες παγκόσμιες τιμές για το γάλα και τα γαλακτοκομικά προϊόντα, αλλά απλώς ένα ευρύ φάσμα προτεινομένων τιμών, οι οποίες είναι υποκειμενικής φύσεως.

Για τους λόγους αυτούς, η πρακτική της Επιτροπής να παρακολουθεί σε καθημερινή βάση τις αιτήσεις χορήγησης αδειών και να συγκρίνει τις ποσότητες προς τις θεωρητικά καθορισθείσες αποτελεί ουσιώδη παράγοντα μεταξύ εκείνων που λαμβάνονται υπόψη για τον καθορισμό των επιπέδων των επιστροφών.

Σημαντικοί είναι και άλλοι παράγοντες, όπως η ισορροπία της αγοράς και οι δεσμεύσεις έναντι του ΠΟΕ, καθώς και η σταθερότητα η οποία συμβάλλει στις εμπορικές ροές. Συνεπώς, ο καθορισμός των ποσοστών επιστροφής δεν είναι μια ακριβής μαθηματική άσκηση - βλέπε κανονισμό (ΕΚ) αριθ. 1255/1999 του Συμβουλίου.

Το προοίμιο και το άρθρο 31 του κανονισμού (ΕΚ) αριθ. 1255/1999 του Συμβουλίου παρέχει στην Επιτροπή ένα ορισμένο περιθώριο ελιγμών κατά την αξιολόγηση κάθε κατάστασης πριν μορφώσει την ενδεχόμενη γνώμη της για ένα συγκεκριμένο ποσοστό. Στις περιπτώσεις που αναφέρει το Ελεγκτικό Συνέδριο, η Επιτροπή εξήγησε γιατί ενήργησε κατά τον τρόπο που ενήργησε. Παρόλο που αυτό ίσως δεν τεκμηριώνεται πάντα εξαντλητικά στους μεμονωμένους φακέλους, η Επιτροπή εξήγησε ότι εξαιρετικά σημαντικές συνθήκες επέβαλλαν την επιλογή ποσοστού διαφορετικού από το θεωρητικά υπολογισθέν κατά την υπό εξέταση περίοδο.

Οι εσωτερικές διαδικασίες έχουν βελτιωθεί και πρέπει πλέον να παρέχεται λεπτομερής περιγραφή των λόγων και, εφόσον οι υπολογισμοί δικαιολογούν κάτι τέτοιο, των αλλαγών.

26. Ως επί το πλείστον, οι τιμές FOB που υπολογίζει η Επιτροπή είναι σημαντικά υψηλότερες από τις ελάχιστες προτεινόμενες τιμές για παρόμοια προϊόντα στην παγκόσμια αγορά. Η Επιτροπή έχει ήδη επισημάνει ότι κατά τον καθορισμό των επιστροφών κατά την εξαγωγή, λαμβάνει υπόψη τους παράγοντες που προβλέπει η νομοθεσία του Συμβουλίου. Ελλείψει δεδομένων ικανοποιητικής ποιότητας για τις τιμές της παγκόσμιας αγοράς, στηρίζεται σε μεγάλο βαθμό στα ποσοτικά δεδομένα, και ιδίως στις αιτήσεις χορήγησης αδειών οι οποίες συγκρίνονται με τις διαθέσιμες ποσότητες δυνάμει των δεσμεύσεων που έχουν αναληφθεί στο πλαίσιο του ΠΟΕ, καθώς και στις ανάγκες που υπαγορεύει η ισορροπία της αγοράς.

Η Επιτροπή σχολίασε επίσης στην αιτιολογική σκέψη 25 την αξιοπιστία των ελάχιστων και μέγιστων προτεινομένων τιμών γαλακτοκομικών προϊόντων στην παγκόσμια αγορά, οι οποίες δημοσιοποιούνται με διάφορα δημοσιεύματα. Οι τιμές αυτές είναι υποκειμενικές και πρέπει να τυγχάνουν της ανάλογης μεταχείρισης.

Εις επίρρωση του ισχυρισμού της, η Επιτροπή εξέθεσε στην αιτιολογική σκέψη 25 τις πιο πρόσφατες διαθέσιμες πληροφορίες.

Οι εξαγωγές προϊόντων αποκορυφωμένου γάλακτος το 2001 ήταν σχεδόν κατά 47 % κατώτερες από τον μέσο όρο της προηγούμενης πενταετίας (δηλαδή 140000 τόνοι σε σύγκριση με τον μέσο όρο των 262400 τόνων). Οι εξαγωγές προϊόντων πλήρους γάλακτος το 2001 ήταν κατά 16 % κατώτερες από τον μέσο όρο της προηγούμενης πενταετίας (477500 τόνοι σε σύγκριση με τον μέσο όρο των 569000 τόνων).

Οι αιτήσεις χορήγησης άδειας κατά τους εν λόγω μήνες ήταν επίσης λιγότερες ή ίσες με τα φυσιολογικά επίπεδα της περιόδου. Συνεπώς, οι εκτιμήσεις της Επιτροπής οι οποίες δεν ελήφθησαν πλήρως υπόψη κατά τον υπολογισμό του επιπέδου των επιστροφών ήταν ανακριβείς, όπως αποδείχθηκε από το πολύ χαμηλό επίπεδο αιτήσεων χορήγησης άδειας εξαγωγών για προϊόντα αποκορυφωμένου γάλακτος και το φυσιολογικό επίπεδο αιτήσεων για προϊόντα πλήρους γάλακτος.

Κατά την περίοδο αυτή, ο τομέας επηρεάστηκε από σοβαρά κτηνιατρικά προβλήματα (ΣΕΒ και επιδημία αφθώδους πυρετού). Πολλές τρίτες χώρες είχαν επιβάλει, ή εξέταζαν το ενδεχόμενο να επιβάλουν, απαγόρευση των εισαγωγών σκόνης γάλακτος από την Κοινότητα.

Τον Μάρτιο 2001, οι υπηρεσίες της Επιτροπής υπολόγισαν τις πιθανές επιπτώσεις του αφθώδους πυρετού στον γαλακτοκομικό τομέα. Αν οι τρίτες χώρες που εφήρμοζαν περιορισμούς των εισαγωγών εξακολουθούν την εν λόγω πρακτική, οι αγορές βουτύρου και προϊόντων αποκορυφωμένου γάλακτος τον Απρίλιο, Μάιο και Ιούνιο 2001 λόγω της απώλειας εξαγωγών θα ανήρχοντο σε 106000 τόνους προϊόντων αποκορυφωμένου γάλακτος και 52000 τόνους βουτύρου. Οι ποσότητες θα ήταν σημαντικά υψηλότερες, αν όλες οι τρίτες χώρες απαγόρευαν τις εισαγωγές προϊόντων της ΕΕ (π.χ. 394000 τόνοι προϊόντων αποκορυφωμένου γάλακτος και 166000 τόνοι βουτύρου).

Υπ' αυτές τις συνθήκες, η Επιτροπή μείωσε την επιστροφή για τα προϊόντα αποκορυφωμένου γάλακτος μόνον τέσσερις φορές κατά την εν λόγω περίοδο και την επιστροφή για τα προϊόντα αποκορυφωμένου γάλακτος τρεις φορές.

27 και 28. Ο τομέας των γαλακτοκομικών προϊόντων επηρεάστηκε σε μεγάλο βαθμό από τη ρωσική χρηματιστηριακή κρίση του 1998, το πρόβλημα της διοξίνης στο Βέλγιο το 1999, την κρίση της ΣΕΒ το 2000 και την επιδημία αφθώδους πυρετού τον Φεβρουάριο 2001. Οι εξαγωγές τυριού στη Ρωσία μειώθηκαν από 140000 τόνους το 1997 σε 71000 τόνους το 1998 και σε 21000 τόνους το 1999. Ο τομέας του τυριού χαρακτηρίζεται από πολυπλοκότητα όσον αφορά την ποιότητα, τη σύσταση, την παρουσίαση, τη συσκευασία και την τιμολόγηση, και η αγορά τυριού δεν συνδέεται αναγκαστικά με τις εξελίξεις στην αγορά βουτύρου, προϊόντων αποκορυφωμένου γάλακτος ή σκόνης πλήρους γάλακτος.

Tο Ελεγκτικό Συνέδρια περιγράφει με ακρίβεια τις προσπάθειες της Επιτροπής, δεδομένης της πολυπλοκότητας του τομέα του τυριού, να θεσπίσει ελάχιστες προδιαγραφές για τα επιλέξιμα τυριά και να θεσπίσει μια νέα μέθοδο υπολογισμού των επιστροφών κατά την εξαγωγή καθορίζοντας επιστροφές ανά μονάδα λιπαρών και στερεών μη λιπαρών και στη συνέχεια, εφαρμόζοντας αυτά τα ποσά στα ελάχιστα ποσοστά λιπαρών και στερεών μη λιπαρών του τυριού.

Η Επιτροπή έχει καταβάλει μεγάλες προσπάθειες για τη βελτίωση του συστήματος όσον αφορά το τυρί, η σημαντικότερη από τις οποίες είναι ο καθορισμός στοιχειωδών προδιαγραφών για τα επιλέξιμα για επιστροφή τυριά.

Όπως επισημαίνει το Ελεγκτικό Συνέδριο, τα θεωρητικά ποσοστά δεν χρησιμοποιούντο με συνέπεια. Αυτό οφείλεται στο ότι οι εξελίξεις και οι ανάγκες της αγοράς τυριού δεν ήταν οι ίδιες με εκείνες του βουτύρου και των προϊόντων αποκορυφωμένου γάλακτος, όπως, για παράδειγμα, όταν οι εξελίξεις στην αγορά προϊόντων αποκορυφωμένου γάλακτος οδήγησαν σε πολύ μικρές, ή και μηδενικές, επιστροφές από τον Σεπτέμβριο 2000, αλλά και όταν ο υπολογισμός θα οδηγούσε σε αδικαιολόγητη αύξηση των εφαρμοζομένων ποσοστών.

Οι πριμοδοτήσεις θεσπίστηκαν ενόψει της αποτροπής απότομων μεταβολών προς τα κάτω των επιστροφών για το τυρί, με την εισαγωγή νέας μεθόδου τον Φεβρουάριο 1997, ιδίως για ορισμένα τυριά με υψηλή περιεκτικότητα σε ξηρά ουσία, η υπολογιζόμενη επιστροφή αυξήθηκε προσωρινά με πριμοδοτήσεις ύψους 10,15 ή 20 %, ανάλογα με το αν η περιεκτικότητα του τυριού σε ξηρά ουσία ήταν 55, 60, ή 65 %. Οι εν λόγω πριμοδοτήσεις καταργήθηκαν τον Οκτώβριο 1998.

ΚΑΘΟΡΙΣΜΟΣ ΠΟΣΟΣΤΩΝ ΜΕ ΔΙΑΓΩΝΙΣΜΟ

30. α) Εδώ και πολύ καιρό, η κύρια τιμή αναφοράς στην παγκόσμια αγορά είναι η τιμή του αμερικανικού σίτου US SRW. Όσον αφορά την κοινοτική αγορά, η περισσότερο αντιπροσωπευτική είναι η τιμή του γαλλικού σίτου, ενόψει της βαρύτητας της γαλλικής εσοδείας σίτου, η οποία αντιπροσωπεύει περισσότερο από το ένα τρίτο της εσοδείας της ΕΕ. Εννοείται ότι, εφόσον η ποιότητα του σίτου υπόκειται σε ποιοτικές διακυμάνσεις ανάλογα με τις κλιματολογικές συνθήκες, είναι απαραίτητο να λαμβάνεται υπόψη το γεγονός αυτό όταν συγκρίνονται οι διάφοροι τύποι σίτου και οι τιμές τους. Συνεπώς, ο καθορισμός μιας επιστροφής δεν μπορεί να περιορίζεται σε απλή σύγκριση τιμών μεταξύ διαφόρων τύπων σίτου της ΕΕ (τυποποιημένος γαλλικός σίτος) και US SRW.

Εξάλλου, πρέπει να ληφθούν υπόψη και άλλοι παράγοντες, και ιδίως ο ανταγωνισμός εκ μέρους σίτου άλλων προελεύσεων: Αργεντινής, Μαύρης θάλασσας, Πακιστάν, Ινδίας, Κίνας κλπ. Πράγματι, αυτοί οι τύποι σίτου συναγωνίζονται τον ευρωπαϊκό και τον αμερικανικό σίτο. Οι υπόλοιπες αυτές εξαγωγικές χώρες ανταγωνίζονται συχνά τον ευρωπαϊκό σίτο με χαμηλότερες τιμές, ούτως ώστε να υφαρπάζουν μέρος του παγκόσμιου εμπορίου.

β) Οι χώρες ΑΚΕ αποτελούν εδώ και χρόνια μια παραδοσιακή και σταθερή αγορά για την ΕΕ.

Στο πλαίσιο των συμφωνιών ΕΕ/ΑΚΕ, η ΕΕ έχει αναλάβει να εξασφαλίζει τον εφοδιασμό των χωρών αυτών με προτιμησιακούς όρους.

Από την περίοδο εσοδείας 2001/2002 και εξής, η Επιτροπή δεν χορηγεί πλέον διαφοροποιημένες επιστροφές διότι οι συνθήκες που επικρατούν στην αγορά δεν δικαιολογούν κάτι τέτοιο.

γ) Οι διαφοροποιήσεις των επιστροφών μπορεί να κυμαίνονται ανάλογα με την περίοδο εσοδείας, κυρίως για λόγους ποιότητας του σίτου στην κοινοτική και στην παγκόσμια αγορά, καθώς και λόγω των διαφορών τιμών σε διάφορες αγορές. Μετά την εφαρμογή της Ατζέντας 2000 από την εσοδεία 2001, δεν χορηγήθηκε πλέον καμία ειδική επιστροφή.

δ) Για τον καθορισμό του ποσού της επιστροφής, η Επιτροπή λαμβάνει υπόψη, εκτός από τις τιμές "spot - άμεσης παράδοσης", και τις τιμές προθεσμιακής παράδοσης, ούτως ώστε να ακολουθεί όσο το δυνατόν ακριβέστερα την εξέλιξη των αγορών καθ'όλη τη διάρκεια ισχύος του πιστοποιητικού εξαγωγής.

Η μέγιστη χορηγούμενη επιστροφή δεν αντιστοιχεί αναγκαστικά στο ακριβές αποτέλεσμα του μαθηματικού υπολογισμού, αλλά ενσωματώνει και άλλα στοιχεία της αγοράς, τα οποία συζητούνται με τους εκπροσώπους των κρατών μελών στο πλαίσιο της διαχειριστικής επιτροπής. Εξάλλου, οι επιστροφές στο πλαίσιο της διαδικασίας διαγωνισμών προϋποθέτουν τη θετική ψήφο των εκπροσώπων των ΚΜ.

Τέλος, οι γνώμες της διαχειριστικής επιτροπής περιλαμβάνονται, μαζί με επεξηγηματικά στοιχεία, σε σημείωμα του φακέλου, το οποίο βρίσκεται στη διάθεση του Ελεγκτικού Συνεδρίου.

31. Στο πλαίσιο της Ατζέντας 2000, η Επιτροπή είχε προτείνει την κατάργηση των μηνιαίων προσαυξήσεων, αλλά οι αρχηγοί κρατών αποφάσισαν τη διατήρησή τους κατά τη σύνοδο κορυφής του Βερολίνου, στις 24 Μαρτίου 1999. Η Επιτροπή πρότεινε και πάλι την κατάργησή τους στο πλαίσιο της μεταρρύθμισης της ΚΓΠ.

32. Πρέπει να γίνουν ορισμένες διευκρινίσεις στη συνοπτική περιγραφή του καθεστώτος της ζάχαρης. Το πλεόνασμα που δημιουργείται λόγω της παραγωγής λευκής ζάχαρης στο πλαίσιο της ποσόστωσης και των εισαγωγών (συμπεριλαμβανομένης της ζάχαρης ΑΚΕ) εξάγεται με επιστροφή κατά την εξαγωγή, αλλά μόνον μέχρι τις ποσότητες για τις οποίες η ΕΕ έχει αναλάβει δέσμευση στο πλαίσιο της συμφωνίας του ΠΟΕ για τη γεωργία. Εάν κατά τη διάρκεια ενός συγκεκριμένου έτους ενδέχεται να δημιουργηθεί εξαγώγιμο πλεόνασμα πέραν των ορίων, η Επιτροπή είναι υποχρεωμένη να μειώσει ισόποσα την παραγωγή στο πλαίσιο της ποσόστωσης.

Επιστροφή κατά την εξαγωγή χορηγείται μόνον για τη ζάχαρη που παράγεται στο πλαίσιο της ποσόστωσης και του πρωτοκόλλου ΑΚΕ ή για τη ζάχαρη καταγωγής Ινδίας. Συνεπώς, το πλεόνασμα που παράγεται από άλλες εισαγωγές θεωρητικά επανεξάγεται με ισόποσο ποσοστό ζάχαρης ποσόστωσης, ΑΚΕ ή Ινδίας.

33. Πριν τον Ιούνιο 2001, ο εν λόγω υπολογισμός των εσωτερικών τιμών περιελάμβανε το ποσό εισφοράς αποθεματοποίησης ως τμήμα του επιπέδου στήριξης της τιμής. Συνεπώς, έκτοτε, η τιμή αναφοράς για τον καθορισμό της διεθνούς τιμής μειώθηκε, όπως και το ποσοστό επιστροφής.

35 και 36. Ο ανταγωνισμός μεταξύ προσφερόντων επιτυγχάνεται με την αυξομείωση της ψαλίδας μεταξύ της θεωρητικής επιστροφής και της μέγιστης επιστροφής, λαμβάνοντας υπόψη το πρόγραμμα εξαγωγών, το επίπεδο τιμών και τις εξελίξεις στην παγκόσμια αγορά, καθώς και το βαθμό ανταγωνισμού. Κατά την περίοδο 2001/2002, η προαναφερόμενη ψαλίδα κυμάνθηκε μεταξύ 0,03 και 0,730 [fmxeuro]/100 kg και ανήλθε κατά μέσο όρο σε 0,073 [fmxeuro]/100 kg.

36. Παρόλο που ο υπολογισμός της θεωρητικής επιστροφής είναι γνωστός και παρόλο που το απόλυτο ποσό της απόκλισης και η διακύμανσή της μπορεί να είναι μικρά σε σύγκριση με το ποσό της επιστροφής, η απόκλιση αυτή είναι ο καθοριστικός παράγοντας για την επιτυχία του προσφέροντος. Η απόκλιση είναι συνήθως συνάρτηση του συνόλου των προσφορών που υποβάλλονται, το οποίο δεν μπορεί να προβλεφθεί. Πρέπει επίσης να ληφθεί υπόψη ότι η εξαγωγή με επιστροφή είναι σε κάθε περίπτωση λιγότερο επικερδής από την πώληση στην εσωτερική αγορά (όπου οι τιμές είναι γενικά υψηλότερες από τις τιμές παρέμβασης και το κόστος αποθεματοποίησης επιστρέφεται) και ότι, ως αποτέλεσμα της μεθόδου, είναι χαμηλότερη από το επίπεδο στήριξης.

37. Tο γεγονός ότι η χρησιμοποιούμενη μέθοδος είναι γνωστή στους επιχειρηματίες δεν παρεμποδίζει αυτό το είδος ανταγωνισμού. Ο εξαγωγέας της ΕΕ λειτουργεί μεταξύ του επιπέδου της τιμής παρέμβασης (η οποία είναι εγγυημένη για τον παραγωγό/πωλητή ζάχαρης) και των προτεινόμενων τιμών στην παγκόσμια αγορά, εφόσον οι συμβάσεις εξαγωγών αναφέρονται συνήθως σε αυτές τις τιμές. Το σύστημα των διαγωνισμών φαίνεται να λειτουργεί ικανοποιητικά υπό αυτές τις συνθήκες, λαμβάνοντας ιδίως υπόψη την ομαλή εκτέλεση του προγράμματος εξαγωγών.

Ιδιαίτερα σκληρός ανταγωνισμός παρουσιάστηκε τον Οκτώβριο και τον Νοέμβριο 2002, όταν από τις συνολικές προσφερθείσες ποσότητες έγινε σε πολλές περιπτώσεις δεκτό μόνον το ήμισυ περίπου με απόκλιση από τη θεωρητική επιστροφή που έφθανε τα 0,3 [fmxeuro]/100 kg.

Το ερώτημα κατά πόσον ένα σύστημα με περιοδικά προσδιοριζόμενα ποσοστά θα επέφερε εξοικονόμηση της συνολικής δαπάνης σε σχέση με ένα σύστημα διαγωνισμών θα μπορούσε να απαντηθεί μόνον μετά από ενδελεχέστερη μελέτη όπου θα εξετάζονταν λεπτομερώς όλες οι πιθανές διοικητικές επιπτώσεις και όπου, ιδίως θα προσεγγίζεται το πρόβλημα του ελέγχου των ποσοτήτων και των χρηματοπιστωτικών διεξόδων στο πλαίσιο των δεσμεύσεων του ΠΟΕ. Η Επιτροπή θα εξετάσει δεόντως τη σύσταση του Ελεγκτικού Συνεδρίου.

38. Η ζάχαρη Γ παράγεται για να αποτραπεί ο κίνδυνος να μην καλυφθεί η ποσόστωση λόγω αντίξοων κλιματολογικών συνθηκών, αλλά και επί τούτου στις περισσότερο αποδοτικές περιοχές. Ανάλογα με τις τιμές της παγκόσμιας αγοράς, η ζάχαρη αυτή στη συνέχεια εξάγεται ή μεταφέρεται ως ζάχαρη ποσόστωσης του επομένου έτους.

Αυτό δεν σημαίνει ότι και η ζάχαρη ποσόστωσης θα μπορούσε να εξαχθεί με χαμηλότερη (ή υψηλότερη, αναλόγως με την περίπτωση) επιστροφή, εφόσον για τη ζάχαρη ποσόστωσης πρέπει να καταβληθεί μια ελάχιστη τιμή για τα τεύτλα και εφόσον δεν εξαχθεί, πρέπει να συμπεριληφθεί στην παρέμβαση.

Η Επιτροπή επιθυμεί να υπογραμμίσει ότι αυτή τη στιγμή διεξάγεται σε βάθος αξιολόγηση ολόκληρου του καθεστώτος που διέπει τη ζάχαρη.

ΣΥΜΠΕΡΑΣΜΑΤΑ

39. Το καθοριζόμενο ύψος επιστροφής δεν μπορεί να είναι απλώς το αποτέλεσμα της διαφοράς μεταξύ δύο τιμών ή κλιμάκων τιμών. Όπως προβλέπουν οι εφαρμοστέοι κανονισμοί του Συμβουλίου, πρέπει να λαμβάνονται υπόψη και άλλοι παράγοντες: ισορροπία της αγοράς, δεσμεύσεις έναντι του ΠΟΕ, απρόβλεπτα γεγονότα, αναμενόμενες αλλαγές στην κατάσταση της ευρωπαϊκής ή της παγκόσμιας αγοράς.

Οι υπηρεσίες της Επιτροπής λαμβάνουν υπόψη τις πλέον επίκαιρες τιμές που διαβιβάζουν τα κράτη μέλη. Λαμβάνονται επίσης υπόψη και άλλες τιμές (έμποροι, μεταποιητές, μεσίτες) ούτως ώστε να υπολογιστεί ένας μέσος όρος που αντιστοιχεί καλύτερα στην πραγματικότητα της αγοράς.

Για τον τομέα του βοείου κρέατος, στα τέλη του 2002 εκδόθηκαν εσωτερικές κατευθυντήριες γραμμές που περιέχουν τις σχετικές παραμέτρους και τους επακόλουθους υπολογισμούς, ενώ, όπως αναφέρεται στα σχόλια για τις παραγράφους 9 και 10, πριν από τον καθορισμό κάθε νέου ποσοστού, διενεργείται εγγράφως σφαιρική ανάλυση της παρούσας και της μελλοντικής κατάστασης.

Στον γαλακτοκομικό τομέα, η Επιτροπή υπολογίζει, επί τη βάσει των δεδομένων που συγκεντρώνει σύμφωνα με τις διατάξεις των κανονισμών (ΕΚ) αριθ. 2771/1999 και (ΕΚ) αριθ. 1498/1999 της Επιτροπής, την αντιπροσωπευτική κοινοτική τιμή χρησιμοποιώντας τις τιμές των σημαντικότερων εξαγωγικών χωρών. Υπάρχουν εσωτερικές κατευθυντήριες γραμμές, αλλά θα μπορούσαν ίσως να τεκμηριωθούν κατά περισσότερο επίσημο τρόπο. Σύμφωνα με το άρθρο 7 του κανονισμού (EΚ) αριθ. 2771/1999 της Επιτροπής, οι τιμές του βουτύρου "στη θύρα του εργοστασίου" προσαυξάνονται κατά ένα κατ' αποκοπή ποσό 2,50 ευρώ για να ληφθούν υπόψη οι αναγκαίες δαπάνες μεταφοράς.

Όλες οι αποφάσεις που αφορούν επιστροφές λαμβάνονται στο ανώτατο ιεραρχικό επίπεδο της ΓΔ Γεωργίας. Εφόσον το είδος των προϊόντων, καθώς και το σύστημα παραγωγής και εμπορίας τους δεν έχουν αλλάξει, δεν χρειάζεται να αναλυθεί και πάλι ο μηχανισμός σε σχέση με τον καθορισμό των επιστροφών. Οι παράμετροι που συνδέονται με τους μηχανισμούς αυτούς αποτελούν αντικείμενο διαρκούς παρακολούθησης.

Όλες οι προτάσεις προς τη διαχειριστική επιτροπή για τα ποσοστά επιστροφών κατά την εξαγωγή εκπονούνται ή συζητούνται σε συνεδρίαση υπό την προεδρία του γενικού διευθυντή (ή του αναπληρωτή του) παρουσία εκπροσώπων των οικονομικών και νομικών υπηρεσιών. Κάθε απόφαση που αφορά ποσοστά επιστροφών κατά την εξαγωγή μονογράφεται από τον αρμόδιο διευθυντή (ο οποίος προεδρεύει και της διαχειριστικής επιτροπής) και υπογράφεται από τον γενικό διευθυντή.

Η ιδιαιτερότητα κάθε τομέα σκιαγραφείται ιδίως στους κανονισμούς (ΕΟΚ) αριθ. 1766/92 για τα σιτηρά, (ΕΚ) αριθ. 1255/1999 για το γάλα, (ΕΚ) αριθ. 295/96 για το βόειο κρέας και (ΕΚ) αριθ. 1260/2001 για τη ζάχαρη.

Από τις αρχές του 2002, έχει συσταθεί ομάδα συντονισμού η οποία ασχολείται με τους ακόλουθους φακέλους: προχρηματοδότηση, διαφοροποιημένες επιστροφές, "ανατροφοδοτούμενη απάτη" και στοιχειώδεις κατευθυντήριες γραμμές για τον καθορισμό των ποσοστών.

ΣΥΣΤΑΣΕΙΣ

40. α) Ήδη από τον Φεβρουάριο 2002, έχει συσταθεί ομάδα συντονισμού για τις επιστροφές, στην οποία συμμετέχουν εκπρόσωποι διαφόρων υπηρεσιών. Η ομάδα καθόρισε, μεταξύ άλλων, τους στοιχειώδεις κανόνες που πρέπει να ακολουθούνται στο πλαίσιο του καθορισμού μιας επιστροφής. Οι κανόνες αυτοί καλύπτουν, ιδίως, την υποχρέωση σαφήνειας και ακρίβειας των μεθόδων υπολογισμού των επιστροφών, καθώς και την απαραίτητη τεκμηρίωση όσον αφορά κάθε απόφαση που λαμβάνεται για το θέμα.

β) Οι κατευθυντήριες γραμμές περιγράφουν τη μέθοδο υπολογισμού του ποσού της επιστροφής, καθώς και την πολιτική που ακολουθείται σχετικά για τον εκάστοτε τομέα.

γ) Συνεκτιμώντας όλα τα στοιχεία για τον καθορισμό των επιστροφών κατά την εξαγωγή, συμπεριλαμβανομένων των προτεινομένων τιμών, η Επιτροπή θα εξετάσει το ρόλο που θα μπορούσε να διαδραματίσει στον τομέα των γαλακτοκομικών προϊόντων ένα σύστημα επαλήθευσης τιμών ανάλογο με εκείνο που εφαρμόζεται στον τομέα του βοείου κρέατος.

δ) Πριν την προπαρασκευαστική συνεδρίαση της διαχειριστικής επιτροπής, πρέπει να υποβάλλεται δια της ιεραρχικής οδού επεξηγηματικό σημείωμα για την αιτιολόγηση της πρότασης τροποποίησης των ποσών επιστροφής.

ε) Πρέπει να συντάσσεται λεπτομερής περιγραφή (σημείωμα φακέλου) των αιτιολογιών και των υπολογισμών στους οποίους βασίζεται η απόφαση τροποποίησης ή μη τροποποίησης του ποσού επιστροφής, στην οποία να περιγράφονται τα ουσιώδη στοιχεία που συνδέονται με την εν λόγω απόφαση (τιμές, υπολογισμοί, συναλλαγές, εμπορικές πληροφορίες, σκέψεις τακτικής, επιδιωκόμενοι στόχοι, επίπεδο λήψης της απόφασης). Η περιγραφή αυτή περιλαμβάνει επίσης τα επίπεδα λήψης αποφάσεων.

στ) Στο πλαίσιο της ενδιάμεσης αναθεώρησης, η Επιτροπή προτείνει εκ νέου στο Συμβούλιο την κατάργηση του καθεστώτος των μηνιαίων προσαυξήσεων στον τομέα των σιτηρών.

ζ) Η Επιτροπή συμφωνεί να μελετήσει αυτή την ιδέα.

η) Όσον αφορά τη ζάχαρη, η Επιτροπή θα εξετάσει δεόντως τη σύσταση του Ελεγκτικού Συνεδρίου. Όσον αφορά το τυρί, τα ποσοστά παρακολουθούνται σε τακτική βάση.